c: text/html

text:
Hulanda no por codicia asiento den Konseho di Seguridat di Nashonan Uni, mientras ku e ta nenga di kumpli ku obligashonan di e karta di Nashonan Uni.
Ku e petishon aki, ami, James Finies, un humilde Boneriano ta pidi Rei pa tuma un desishon ku por finalisa e dekolonisashon di e islanan di e ex- Antias Hulandes.
Rei lo disidi en efekto , ku lo prevalese e derecho supremo di Nashonan Uni di un “ful grado di propio-gobernashon”, ku ta e öbhetivo I proposito”di e Kapitulo XI I konsekwentemente di e karta di Nashonan Uni. E gobiernu Hulandes no por codicia un asiento den Konseho di Seguridat di Nashonan Uni, e maximo I mas prestigioso puesto riba plataforma mundial, I na mes momento ta trata e karta ku desprecio. No tin otro opshonan rekonose pa Nashonan Uni pa e islanan aki. E uniko opshon rekonose ta di un “full grado di propio-gobernashon” . Ankramentu, di islanan BES, Hulanda Caribense, ets , ets no ta mandato di Nashonan Uni.
Ku e simpel preguntanan aki, rei lo disidi ku nos ta kumpli ku e obhetivonan di Kapitulo XI I segura “un full grado di propio-gobernashon” pa kada isla. Kualke otro aserkamentu lo ta un desenco den anarkia I nos ta sigur ku rei nunka lo promove esey. Pa Sint Maarten esaki lo nifika final di diskushon riba e kamber di integridat, pa Korsow ta final di involvimentu di gobernado den e proseso di formashon I pa Aruba final di supervishon finansiero. Pa Boneiru I Statia, suspenshon di e proseso di ankramentu I pa tur isla desaparisashon di Gobernado komo instituto gobernamental, I deklarashon ku artikulonan 43, 44, 50 I 51 di Statuut di reino no aplikabel mas o vigente pasobra nan ta den konflikto ku un “ful grado di propio-gobernashon”.
Por ultimo, e artikulo 103 di Nashonan Uni ta garantisa ku e “full grado di propio-gobernashon”lo keda intakto. Kualke ley, akuerdo, protokol, ets, ku ta den konflikto o ta e pugna ku e derecho aki, tin ku somete su mes I no por tin ningun aplikashon!
James Finies, Nos Ke Boneiru Bek

robotstxt: allowed

filter: keep


text:
Kralendijk - Djabièrnè, 15 di sèptèmber, Gezaghebber sr. Edison Rijna tabata presente na e apertura di e toren nobo di BIA.
Gezagheber tambe a partisipá na cleanup day
Kralendijk – Djasabra, 16 di sèptèmber, gezaghebber sr. Edison Rijna a partisipá aktivamente na e Clean up Day organisá pa Selibon.
GOBIÈRNU I ORGANISASHONNAN LOKAL TA UNI FORSA
Kralendijk - 11 di sèptèmber 2017. Entidat Públiko Boneiru i organisashonnan lokal ta traha huntu riba proyektonan ku ta dirigí riba mehorashon di ambiente di biba i naturalesa.
Tim di kalamidat i Entidat Públiko di Boneiru organisando ayudo pa Isla Ariba
Kralendijk - Tim di Kalamidat i Gobièrnu di Boneiru kla pará pa yuda daminifikadonan na islanan Saba, St Eustatius i St. Maarten. E tim di kalamidat, den forma di EBT (eilandsbeleidsteam), a evaluá e diferente akshonnan ku por tuma pa duna sosten na islanan ariba.
Gezagheber Edison Rijna a gradisi Militarnan pa nan bishita riba nos Isla
Kralendijk - Den un forma ameno gezaghèber Edison Rijna djaluna den oranan di atardi a presentá na e edifisio Esmeralda na Punt Vierkant pa gradisí e militarnan ku nan bishita aki na Boneiru.
Krus Kora Boneiru ta sigui ku akshon te djabièrné
Kralendijk – Akshon eksitoso pa rekoudá artíkulo di promé nesesidat: djaluna 11 di sèptèmber Krus Kòrá Boneiru a kuminsá rekoudá artíkulonan di promé nesesidat pa yuda víktimanan di e orkan Irma na Isla Ariba.
Atvertensha pa boto chikitu.
Kralendijk - Mainta 8 di sèptèmber lo por eksperensha un resak for di Nort ost di 1.5 meter haltu. Laman por ta bruto na nort di Boneiru.
Fundashon Cas Boneriano Ku R-apertura Sentro di Bario Amboina
Kralendijk, Djabièrnè último direktor di Fundashon Cas Boneriano sr. Ben Oleana a hasi entrega di e yabi di Sentro di Bario Amboina na diputado Edsel Cecilia.
Selebrashon Dia di Monumento.
Kralendijk – Departamentu di kultura di gobièrnu, “SKAL” huntu ku “Stichting Monumentenzorg Bonaire” ta organisá e aktividat anual, dia di Monumento, riba dia 24 di sèptèmber 2017. Meta di e aktividat aki ta pa fomentá mas konsientisashon bou di nos komunidat di monumentonan riba nos isla.
Promé pashèntnan di Isla Ariba a yega Boneiru.
Kralendijk – Djasabra nuebe di sèptèmber un avion di Air Ambulans a yega Boneiru ku tres pashènt ku nan guia di st. Maarten Medical Center ku tin mester di kuido inmediato.
Ocho persona a risibí Nashonalidat Hulandes.
Kralendijk, Djaweps 24 di ougùstùs 2017 den sala di Passangrahan a tuma lugá seremonia di naturalisashon.


text:
Prome Minister Mike Eman hunto cu Minister Mike de Meza a sali diamars atardi den un vuelo priva y un vuelo charter for di Aruba pa St. Maarten cu e meta pa trece Arubianonan pega bek pa nan isla. Pero, contratiempo y aeropuerto di St. Maarten cu a cera a conduci cu no por a regresa y mester pasa anochi na nos isla ruman. “Mi ta masha conmovi pa e situacion. Mi a topa hunto cu colega De Meza cu Minister President Marlin y el a splica nos cu e situacion ta hopi serio mes y cu nan mester hopi ayudo. Gran parti di e isla ta practicamente sin coriente y sin awa y cu daño enorme na infrastructura. Lo dura basta tempo prome cu por caba di reconstrui e isla”, esey tabata e prome reaccion di Minister President Eman. El a biaha cu un delegacion di Polis y di Rampenbureau pa mira con mas Aruba por yuda nos rumannan den Reino cu a confronta hopi reto pa motibo di pasada di horcan Irma. Aunke mayoria wowo ta riba St. Maarten, mester corda cu na Saba y na St. Eustatius tambe a sufri hopi daño.
Home Internacional Region Prome Minister conmovi pa situacion na St. Maarten


text:
OPINION PUBLICO
Siman pasa, ministro di Husticia (minHus) a reacciona riba mi articulo ‘Un RST autonomo!?’ di dos siman pasa, pa locual mi kier expresa mi gratitud. Den su articulo den forma obhetivo, manera nos ta custumbra di dje, el a duna su punto di bista riba algun ponencia cu el a considera no -corecto y ofensivo. Mi ta contento di esey. Si di berdad e ta serio, locual mi no ta duda, y e ta dicidido pa cambia e rumbo, esey ta bon noticia pa (siguridad di) ciudadania di Aruba, entre cual mi mes. Asina mes tin algun punto cu ta merece mas tension.
Inhusto?
MinHus ta irita pa motibo di mi ‘ponencia inhusto cu relacion cu figura y organisacion criminal riba e nivel di mas halto den e parti Caribense di Reino tawata lo mas normal na mundo, un ke otro cu aparente conocemento/coperashon di minHus’. Recientemente US State Departmente a publica su (International Narcotics Control Strategy Report’ tocante e lucha contra labamento di placa. E biaha aki tambe a dedica tension na e islanan Caribense di Reino. Den su descripcion tocante e practica di labamento di placa riba nivel mundial y e lucha contra esaki, ta menciona e persecucion penal y e condenacion di un ex- prome ministro di Corsou. Knipselkrant di Corsou a duna un analisis extenso di e colaboracion entre mundo baho y esun ‘normal’ (http://www.knipselkrant-curacao.com/kkc-blog-machtsstrijd-curacao-ontbrandt-de-onderwereld-infiltratie-in-de-vdc/). E dos ‘incidentenan’ aki ta duna un indicacion di e situacion actual, pero den pasado tipo di ‘incidentenan’ asina tambe sa pasa. Na Hulanda esey a conduci na e denominacion di Antia Hulandes como un neishi di bandido. Naturalmente e pregunta ta keda si ta trata di excepcion of regla…
General
E situacion na Sint-Maarten di ningun manera ta miho. Al contrario. E situacion aki ya ta asina pa decada y ta forma parti di e cultura politico tradicional. Aruba tampoco tawata forma un excepcion di su partnernan Caribense. No ta por nada cu dos di su prome minHusnan (y un prome ministro) a keda describi extensamente na un forma negativo den e rapport ‘Veiligheid en integriteit van Aruba: context en perspectief’ di Servicio di Siguridad Arubano (AVD). Riba dje dos minHus di dos gabinete consecutivo di color politico diferente a ricibi un ‘instruccion’ (aanwijzing/KB) di parti di gobierno di Reino pa motibo di ‘maneho dudoso’. Pero e ultimo gabinete di AVP tambe a negosha riba ‘e nivel di mas halto’ cu partner/empresa/pais corupto tocante contracto importante. Finalmente, un colega actual di minHus t’ e cu apenas algun tempo pasa tawatin ‘relacion amistoso’ cu un exponente di nos ex-partner di Reino cu mientrastanto ta wordo cualifica dor di investigado como estado criminalisa. Awendia e partner ey ta sinta su castigo den prizon na EEUU pa motibo di entre otro traficacion di droga (http://werkgroepcaraibischeletteren.nl/wordpresssite/wp-content/uploads/2017/03/SME-A-Criminalized-State.pdf). Pues ta trata di un gran mayoria di nos añanan di Status Aparte. Pa ningun minHus esaki tawata desconoci. Pues sin mas ta trata di conocemento, mientras cu por culpa varios ministro tambe di coperashon.
Transparencia
Den tur esaki, financiamento (for di fuente dudoso) di partido politico a hunga un papel importante. Den esaki, e minHus actual por efectua un cambia grandi dor di publica e financiamento extenso di su propio partido durante e ultimo eleccion. P’esey e no tin mester di warda introduccion di e ley pa financiamento di partido politico cu tur partido grandi ta bin primintiendo ya caba pa algun decada. Riba dje, aunke sea pa kita tur duda tocante integridad di su predecesornan, e lo por boga pa duna un bista den (parti di) e rapportnan di AVD. Como cu no ta na interes general pa (keda) proteha ministro dudoso, no por sigui sconde esaki pa wowo di pueblo a base di e pretexto di ‘secresia’.
Generalidad y Autonomia
Pero no ta trata solamente di algun caso di por ehempel e gabinete Mike Eman-2 of di algun caso of di minHus individual, sino di fayo constante di gabinete completo durante e ultimo tres decadanan. Nan a faya riba un escala grandi y den tur sentido cu daño enorme pa comunidad. Te leu cu nos sa, ningun minHus a opone contra esaki.
Di e manera aki, Aruba a prueba di no ta cla (ainda) pa carga su autonomia cu el a lucha asina duro p’e. Di ningun manera esey kier men cu awor e lo mester entrega esaki anto. Locual si e ta nifica ta, cu gobierno/gobernante lo mester posesion su mes mas modesto, mester realisa su mes su fayonan y a base di un identificacion di e fayonan mester compone un plan cla y ehecutabel pa desaroyo di un autonomia responsabel riba tur tereno di maneho. Si ta resulta necesario pa pone e responsabilidadnan di e diferente partner- y structuranan p’esey ‘on-hold’ of pa limita nan temporalmente na interes di comunidad (manera ta e caso awor cu finansas bou di supervision di Caft), anto lo mester haci esey.
UN BIAHA MAS…RST-2
Minamento (di estado)
Mi ta di mesun opinion cu minHus cu e pasonan cu el a tuma pa combati criminalidad ta prometedor. Ta lamentabel si cu funcionamento di un Ekipo pa Combatimento di Minamento (di Estado), manera ta e caso caba na e otro islanan, no a tuma luga ainda na Aruba. E pregunta ta si e argumento di ‘autonomia’ ta(wata) suficiente argumento p’esaki. Den e cuadro aki, e intencion di mi prome articulo tocante RST ta bira cla. Mas y mas, investigacion di tipo di instancia asina ta enfoca riba ‘criminalidad gubernamental’ y ‘minamento di Estado’ di parti di funcionario di gobierno. Inevitablemente ta trata aki di miembro di partido/coalicion di minHus. Mester exclui di antemano y di un maneho completo eventual metemento di minHus cu e proceso di investigacion pa motibo di interes/’capricho’ politico-partidista y/of proteccion di posibel financiado dudoso di partido. Pasobra lamentablemente esaki lo por resulta den ‘proteccion di baho mundo’, manera ya caba a tuma luga varios biaha den pasado. Specialmente den nos comunidad di escala chikito cu liña personal cortico, no por exclui ‘influencia ministerial’, no importa e bon boluntad y profesionalidad di e minHus concerni.
Conocemento y mantencion di ley
Mi ta completamente di acuerdo cu minHus cu mi conocemento di Statuut, nos Constitucion y demas ley ta laga (hopi!) di desea, sigur den comparacion cu su conocemento. Asina mes mi sa lo suficiente pa realisa mi mes cu ya caba for di comienso di nos Status Aparte, nos (partido) politiconan a viola structuralmente, aña aden, aña afo, yen di stipulacion di ley for di tur e fuentenan legal ey. Sinembargo, nunca mi a tende nos minHus al respecto. Mientras cu esey lo mester ta su prome punto di enfoke. Pasobra (bon) ehempel lo tin siguido. Asina, segun Conseho di Consulta, e presupuestonan di 2018 di practicamente tur departamento, inclusivo esun di minHus, tawatin varios fayo legal. Cu excepcion di e di dos departamento en cuanto embergadura (esta di Enseñansa), cu por cierto ta bou di responsabilidad di un partido y un gobernante sin ningun experencia gubernamental, pa di prome biaha den historia di Aruba, a cumpli cu e exigencianan legal. Esey no tanto ta bisa algo di e partido/gobernante en cuestion, sino mas bien di e otro partido-/gobernantenan cu ‘experencia gubernamental’ di hasta algun decada. E caracter structural di tur e fayonan ey ta duna sospecho di intencion premedita, locual ta un asunto serio.
Fata morgana?
Pues, mi alegato no a ‘cay completamente for di shelo’. Mi investigacionnan durante e ultimo añanan a base di tur e recomendacionnan oficial di nos instancianan di conseho y control nacional y internacional a convence mi cu integridad dentro y di nos gobiernonan desde Status Aparte te cu e ultimo gabinete Mike Eman-2, ademas di e otro islanan, no tawata un asunto logico. Al contrario! Funcionario cu mas experticio huridico y financiero- economico di instancia di conseho/control a constata cu nos rapportnan ta duna un imagen apenas superficial pero cu ‘ e realidad ta hopi pio’! No solamente na Aruba, pero tambe na e otro islanan! P’esey tambe mi ‘ponencia di un imagen generico’ di e calidad di gobernacion den Reino Caribense. Den e cuadro aki mi ta haci un apelacion na minHus pa stimula terminacion di e ‘deber di secresia’ di (ex-)funcionario y di e caracter secreto di documentacion pa asina describi un imagen mas realistico di calidad di gobernacion na Aruba durante e ultimo 31 añanan.
Pa termina
Den articulo anterior despues di comienso di e gabinete Wever-Croes, mi a indica cu mi ta contento cu bon gobernacion y integridad ta punto di enfoke di e maneho. Lamentablemente, segun mi, no ta pone e intencionnan ey suficientemente den practica. Por ehempel, e resultadonan di e proceso di screening ta completamente opaco, mientras cu tawatin basta duda tocante e ministeriabilidad di candidato. Ta di spera cu minHus aunke sea laat, por yena e bashi aki den cuadro di e transparencia cu a priminti. Ademas ta recomendabel pa minHus duna un declaracion tocante e incidencia halto di e tantisimo famianan (cercano) dentro di e circulonan di ministro. Pasobra di e manera aki ta rek e criterionan di bon gobernacion di tal forma cu a bira imposibel pa papia drechi locual ta full robes. hasta pa hende cu ta dispone di conocemento y calidad huridico special.


text:
Conseho Supremo Electoral ta informa cu awe resultadonan di eleccion 2017 a keda presenta oficialmente. Resultado di reparticion di asiento a keda mescos cu tabata conoci segun presidente di Conseho Electoral Glenn Thode. A determina oficialmente e reparticion di asiento awe.
“Reparticion di asiento a keda mescos. A comparti tambe e reparticion di asiento pa candidato pa e listanan cu asiento, y e totalidad di candidatonan cu a resulta di a saca asiento di parlamento segun ley,” sr. Thode ta bisa.
Te cu awe segun Conseho Electoral, e resultadonan di eleccion 2017 tabata temporario. Despues di e reunion di awe, e resultado ta pues final y fiho. Nan mester a atende cu un keho cu tabata specifico en cuanto resultado di un stembureau.
“A controla esaki anto a mira cu tabata tin diferencia di un voto riba candidato robes. A coregi esaki. Den un sistema automatisa e tipo di erornan humano aki no lo tuma luga.”
Conseho Electoral a laga sa cu e keho tabata tin di haber cu ‘menselijkheid’ den e proceso aki.
Akinan por mira e resultadonan.
Fuente: Gobierno.AW


text:
Loke ta pisa hopi den nos comunidad y cual lo wordo evalua den e prome board meeting di Camara di Comercio, pa haci algo grandi pa San Nicolas. Sr. Ernst Mohammed ta amplia.
Den e reunion di directiva di Camara nan lo evalua con nan por haci algo grandi pa San Nicolas, y lo trece esaki dilanti pa gobierno pa yuda San Nicolas pa bolbe bek na e San Nicolas di antes. Rond di Citgo ta reina un incertidumbre y Sr. Mohammed ta bolbe enfatisa cu un otro refineria lo no ta un solucion. Refineria di Aruba ta hopi bieu y e ta birando obsoleto. Esey ta birando un di e puntonan, unda cu tur hende ta buscando otro alternativanan. E ora no mester busca fosiel gas.
Poniendo esey un banda, toch ta wak cu e tereno ey por wordo busca pa algo, cual Sr. Mohammed no por profundisa den dje awo, pero si tin un solucion. Busca solucion den sustainable energy. Aki ta caminda cu Camara tin un plan, pa haci di e luga ey algo diferente, sostenibel, cu no ta hotel. Aruba su spending capacity a pasa su limite caba. E parti social a bay atras, y hotel no ta e solucion.
Mas den aña Camara di Comercio lo divulga e plan pa haci San Nicolas den algo sostenibel pa a largo plaso. Y no algo cu den corto tempo lo bira un problema atrobe. Esey no ta e solucion pa San Nicolas. E ta bay tuma tempo y trabao, pero ta bay tuma un actitud di “yes we can”, cu si nos por, segun Sr. Ernst Mohammed, director di Camara di Comercio.


text:
24ora a argumenta cu nan tin prueba cu ta compromete Ralph Maduro y Otmar Oduber den negoshinan y cu el a wordo complaci, di bisa cu nan tin prueba. Diripiente 24ora.com no por a presenta ningun documento pa substancia nan acusacionnan den nan articulo.
Durante e caso, 24ora.com na varios ocasion a bay den un historia pa purba haya un link entre Otmar Oduber y Ralph Maduro, algo cu ningun momento por a keda proba. Na mes momento a purba di cuestiona e hecho cu e partner di Maduro ta den hunta di directiva di Arubus y cu esaki a purba di beneficia su amigo di bida. E punto aki Maduro a indica cu ningun momento el a wordo beneficia, pasobra prome cu e partner a drenta den e hunta di directiva, ya caba Maduro tabata traha cu Arubus of cu clientenan di Arubus cu ta esunnan cu realmente ta paga e printing di e producto.
Den e caso aki dirpiente 24ora a purba di papia di mal interpretacion di parti di Maduro. Segun Maduro, e articulo di 24ora tabata indica claramente of tabata purba di enfoca cu e ex Minister ta su socio y aki ta caminda cu e portal di noticia ta bisa cu ta un mal interpretacion di e noticia esaki ta. A purba di papia di interpretacion di e palabra cu nan a skirbi den e articulo y ta tratando awor di enfoca riba e punto aki, haciendo como sifuera ningun momento a bisa cu e dos amigonan ta socio di otro.
Durante e caso a purba argumenta cu Maduro a wordo enrikeci pa via di Otmar Oduber, algo cu ningun momento ta e caso y 24ora no por prueba esaki pasobra ningun momento esey tabata e caso. Mas ainda hasta despues cu Oduber no tabata Minister, e compania di imprenta di Maduro, ainda a sigui haya trabou for di Gobierno y otro departamentonan di Gobierno cu ta indicacion cu ningun momento el a wordo faboreci door di su amigo, pero Maduro a duna ofertanan mas economico cu otro compania y ta door di esaki e ta haya e trabou.
Den e caso a papia cu e compania di imprenta di Maduro, ta un gasto grandi pa Arubus. Maduro a indica cu anteriormente Arubus tabata paga un suma di entre 8500 mil pa 12 mil florin pa cada bus. Printshop a kibra e monopolio y baha e gasto pa asina mas empresa drenta. E cliente tin e escogencia pa dicidi cu cua compania ta traha. Tin 5 compania ta duna servicio di print cu ta traha cu Arubus. Pa aña bo ta papia di un averahe di 65 mil florin pa aña pero no ta Arubus ta paga esaki, pero e cliente cu ta scoge cua compania di print e kier traha cun’e ta paga pa imprimi loke ta keda poni riba e bus. Algun cliente ta scoge Printshop y otronan ta scoge pa otro empresa. Un compania cu un gasto di 10 miyon florin pa aña (Arubus) y personal di 7 miyon pa aña y apenas 60 mil florin ta loke ta bay destina na Printshop no por ta e gasto di mas halto di Arubus. E acucasacionnan aki di 24ora ta loke ta cosnan cu no ta realistico.
E abogado di 24ora.com kende a mira den ki direccion e caso ta bayendo, a purba di bin cu un strategia di bisa cu no a acusa Maduro, a bin di purba di mustra un link di
amistad y partnership cu tin entre Maduro y Oduber y como prensa mester habri wowo di comunidad cu ta mustra cu por tin cierto forma di faboritisimo, pero esey no ta e loke e pagina web aki kier a bisa. E abogado di 24ora.com a purba di cambia e articulo cu a sali argumentando cu prensa mester tin cierto libertad pa trece cierto cosnan dilanti.
Dia 20 di September lo tin e sentencia den e caso aki.


text:
(lapatilla.com/Bloomberg) – Si Estadonan Uni prohibi e importacion di petroleo di Venezuela, Valero Energy Corp. y Chevron Corp., entre otro, por ta esunnan cu ta paga e cuenta.
Merca ta considerando prohibi e importacion di petroleo di Venezuela y exportacion di producto deriva di petroleo, pero ta cauteloso cu e daño na empresanan Mericano, asina e secretario di Estado, Rex Tillerson a declara diadomingo pasa. Ademas di exporta petroleo pa Merca, e empresa estatal Pdvsa tambe ta exporta combustibel pa avion pa Merca, y ta importa petroleo permiano y nafta, diluyentenan uza pa yuda transporta e petroleo Venezolano via oleoducto.
Valero ta e mayor cumprado di petroleo Venezolano, importando 207.800 bari pa dia na november pa su refinerianan na Texas y Louisiana. Chevron ta e di dos cumprado mas grandi. E filial di refinacion Mericano di Pdvsa, Citgo Petroleum Corp. tabata ricibi cada biaha menos petroleo di su holding debi na e caida di produccion.
“Aunke e produccion ta bahando, e utilisacion di e refinerianan ta bahando na Venezuela y p’esey por mantene crudo disponibel pa exportacion”, Gary Simmons, vice-presidente di suministro di Valero, ta bisa dia 1 di februari den e anuncio di ganashi di e di cuatro trimester di 2017 di e compania. Vocero de Valero, Lillian Riojas, no a responde inmediatamente riba un solicitud di comentario adicional.
Tempo cu e petroleo di e reserva bituminoso di Orinoco ni sikiera tabata riba mapa, e refinerianan di Texas te Mississippi a inverti miles di miyon den ekipo pa procesa crudo pisa y barata di paisnan manera Venezuela, Ecuador y Colombia. Asina Venezuela a bira dependiente di e demanda di e costa di Golfo di Merca, hogar di un di e gruponan di refineria mas grandi di mundo, fabricantenan di combustibel Mericano, cu a cuminsa depende cada biaha mas di crudo Venezolano. Awor e ta e di dos proveedor di crudo mas grandi na e plantanan di e costa di Golfo, despues di Mexico.


text:
Paradera – Dialuna merdia pa mas o menos 2:50 un accidente semi frontal ta sosode na altura di Citgo Paradera. Na yegada di polis nan ta topa cu un truck di delivery y un Toyota Tercel.
Ariba e acera na banda un chauffeur hoben cu sla na su frenta, por a nota cu durante e impacto ela bay dilanti y dal su cabes den e windshield. Segun testigonan na e sitio e Tercel lo tawata acercando cu velocidad halto y pa un of otro motibo lo a bay haci un maniobra.
Pa mala suerte net e truck di delivery tawata yegando y no por a evita un impacto, caminda e Tercel ta dal semi frontal contra dje.
Ambulance a ser pidi na e sitio y na nan yegada ta prepara e hoben cu tawata na tino y a hibe pa hospitaal.


text:
CIUDAD DI VATICANO, Vaticano- Papa Francisco ta invita un y tur, ciudadano y institucionnan, pa “uni forsa” pa preveni e trafico di persona y garantisa proteccion y asistencia na e victimanan.
E papa a recorda den Audiencia General cu durante e fiesta liturgico di Santa Josefina Bakhita, a celebra tambe e Jornada Mundial di Oracion y Reflexion contra e trafico di persona.
Asina tambe, Fransisco a haci pidi tambe pa “ora pa Señor converti curason di e traficantenan” y “brinda speransa di recuperacion di libertad” pa esunnan cu ta sufri di e plaga bergonsoso aki.
E tema di e aña aki ta “Migracion sin contrabando. Si na libertad! No na contrabando”, Fransisco a anuncia.
“Cu poco posibilidad di canalnan regular, hopi migrante ta dicidi di aventura nan mes di otro manera, unda hopi biaha por spera abuso di tur tipo, explotacion y sclavitud”, e papa a splica.
Fuente: https://es.zenit.org/
Papa Fransisco ta pidi pa uni forsa pa e victimanan di contrabando humano
CIUDAD DI VATICANO, Vaticano- Papa Francisco ta invita un y tur, ciudadano y institucionnan, pa “uni forsa” pa preveni e trafico di persona y garantisa proteccion y asistencia na e victimanan.


text:
Durante e gobernacion anterior, DOW a laga asfalta y split den dos e caminda conoci como Van Leeuwenhoekstraat, direccion Lauren Costerstraat. E caminda aki ta keda panort di Canal 90, y ta wordo hopi uza pa automobilistanan cu ta uza esaki como un “shortcut” pa yega mas lihe posibel den Kamerlingonnestraat.
Diamars atardi, automobilistanan a keda sorprendi ora cu nan a bin topa cu e tereno completamente cera. A bin compronde cu e doño di e tereno a cera e caminda aki, door cu e ta tereno propiedad.
DOW ta buscando un solucion satisfactorio pa tur partido envolvi, mirando cu e bario ta esun cu ta wordo perhudica ya cu nan ta keda sin salida atrobe pa e caminda principal.


text:
Diadomingo atardi e trafico bayendo Sabana Liber mester a wordo desvia pasobra un mata di kwihi grandi a cay. El a cay riba caminda principal di Sabana Liber. Automobilistanan a yama polis pa asina bin dirigi e trafico pa asina e por a sigui move.
Mata grandi a cay riba caminda na Sabana Liber
Posted by 24ora on Sunday, March 11, 2018
Ora polis a yega a wak e situacion y a nota cu e ta un peliger pa trafico. Mesora a tuma contacto cu esnan di DOW pa asina bin corta e mata di kwihi. E tabata un peliger. E personal di DOW a yega na e sitio y a cuminsa mesora cu trabou nan pa corta e mata y asina laga e caminda liber pa trafico por sigui normal.


text:
(ADVERTORIAL)
ORANJESTAD -Tropical Bottling Co. a lansa e imagen nobo di cerbes Chill. Pa esaki Tropical Bottling Co. tabatin un roadshow y a pasa na tur compania di MetaCorp, esta ATCO Aruba, ATCO Concrete, EcoGas, New York Laundry, The Cinemas y MetaCorp, pa asina presenta e cambionan di e producto na tur empleado.
E prome sesion di e roadshow a cuminsa na ATCO Aruba y Rebecca Zievinger, representante di Tropical Bottling Co., a expresa cu tur empleado di MetaCorp tabata entusiasma cu e imagen nobo di Chill. Tropical Bottling Co. tabatin e deseo p’e empleadonan di MetaCorp sinti nan mes importante den e logro grandi aki di Chill.
Na aña 2011 a lansa e cerbes Chill, di cual ainda aña pasa e cerbes a sali cu e logo anterior. Nan a scoge pa lansa e cambio aki, pa asina esaki por a bay cu e ambiente di carnaval. Tur hende tabata entusiasma y tabata manera cu nan a cera conoci di nobo cu e marca. E empleadonan a haya cu e logo tabata mas jong y un tiki mas profesional. Tur empleado a keda sumamente entusiasma cu e cambio di Chill y cu e sabor a keda mescos. A felicita e team dinamico di Tropical Bottling Co. pa haci e cambionan aki, unda cu e cambionan aki ta positivo.
Tropical Bottling Co. a haci un presentacion na tur empleado, cual ta casi 500 empleado, unda cu nan a haya un splicacion di kico tur nan a haci cu e Chill nobo, e cambionan haci y kico lo tin pa futuro, asina Mitch Bermudez, representante di Tropical Bottling Co., a expresa. E roadshow a termina diaranson ultimo na e oficina di MetaCorp unda no solamente e empleadonan di MetaCorp a haya un presentacion di e cambio di Chill, pero tambe miembronan di directiva.
ORANJESTAD - E Feria di Papiamento e fin di siman aki na Fort Zoutman y Plaza Padu tabata bon bishita y masha varia cu actividad pa tanto mucha como adulto; e weganan di mucha, e charla- y lesnan, e cinenan, e contamento di cuenta y declamacion, musica, presentacion di buki. E feria tabata netamente pa nos celebra e rikesa di nos idioma y cu realmente nos idioma Papiamento ta presente y bon ancra den nos comunidad. Sin duda un actividad cu merece pa haya tur sosten y atencion, pa sigui hacie y asina inculca e
ORANJESTAD - Jorge Celedon y Anacaona ta entre e artistanan cu lo presenta den e di 12 edicion di Caribbean Sea Jazz Festival 2018. E festival e aña aki lo tuma lugar riba diabierna 21 y diasabra 22 di september 2018 na Renaissance Festival Plaza.
ORANJESTAD – E conocido ciudadano Frans Antonio Croes a cumpli e bunita edad di 100 aña diahuebs. E ta tata di entre otro e popular maestra di musica Maybelline Arends Croes y deportista Sandra Croes. Frans a celebra e dia di ayera den compania di su yiunan, nietonan y bisanieto nan hungando domino y pasando ratonan hopi alegre. Frans cu su 100 aña ta bon bon na tino, te cu e ta core auto ainda, hunga su wega di domino y toca guitara. Manera su un di su yiunan a bisa ‘papa ta full bij, full gezond!’. Frans ta stuur bay misa of supermercado ora cu e mester di algo, y cu su edad respeta, esey no ta un problema. Semper e la traha duro, y usando e lema di semper ‘keda move, pensa positivo y mas cu tur no ‘cry over spilled milk’.


text:
E director di Migracion Aruba, Gerald Vingal, ta hayando bastante contratiempo den maneho diario di e departamento. Ya na inicio di e gobierno aki a puntre for di Ministerio di Husticia si e kier bay otro departamento pasobra nan kier su stoel. E Minister a hasta papia cu un ex-Inspector di Polis pa tuma e funcion, pero el a nenga. Awor ta asina leu cu e trahadonan mes a vota den mayoria, dilanti Minister Andin Bikker, pidiendo pa kita Vingal for di Migracion y mande pa un otro departamento. E motibo: El a duna un mal evaluacion na un grupo di empleado cu ta constantemente cu AO.
Tres sindicato den Migracion
Migracion Aruba ta conta cu representacion sindical di 3 diferente sindicato, esta STA (Esun mas grandi), SEPPA y TOPA. E sindicatonan a informa Gobierno di masha siman atras caba di e situacion reinante, pero no a logra haya Minister Andin Bikker pa duna e atencion necesario na e problema. E situacion a escala di tal forma cu ayeranochi a yama un reunion urgente pa 7:00pm
na Centro di Bario Tanki Leendert, unda STA a invita Minister Bikker pa tambe ta presente.
Reunion entre empleadonan y Minister
Ey e trahadonan a desahoga nan preocupacionnan y critica pa e forma con ta atendiendo cu nan. E problema cardinal, segun e empleadonan, ta e director Gerald Vingal. Su forma di liderazgo ta cuestionabel den bista di e trahadonan y di sindicato STA, kende tambe tabata presente den reunion entre empleadonan y Minister di Husticia.
Kico ta e problema?
E discusion mas grandi ta cu tin un grupo di aña 2005 cu lo no haya nan “bevordering” manera debe ser, cu 3 aña di “terugwerkende kracht”. Nan ta critica cu e ploeg di aña 2009 si a cla caba, a haya Landsbesluit caba y nan nada. Tambe cu den e ploeg di aña 2009 tin un empleado cu a cay cera y siendo encarcela a regla su “bevordering” pe. Tambe a bisa Minister cu e klas di aña 2009 no a ni huramenta y ni tin Landsbesluit ainda. Nan a pidi Minister pa regla e discrepancia aki, pa evita un welga den Migracion.
Minister Andin Bikker a pidi tempo
E mandatario, cu na October ultimo a tuma mando over di husticia a splica e grupo di empleadonan cu e no ta na altura di e caso specifico aki y cu e lo pidi e director Gerald Vingal pa mande e dossier pa e mira kico tin di berdad den e keho di e empleadonan. El a haci un suplica riba e trahadonan pa keda calmo y cumpli cu nan trabou mientras cu e lo mira kico por haci. Si el a splica cu ta imposibel atende cu cada Landsbesluit awo, pasobra nan no a ni sali mes ainda. El a conseha e trahadonan pa laga e decretonan sali y si nan no ta di acuerdo, pa e ora ey nan emiti un “bezwaar” pa un reevaluacion. Tin di e trahadonan a expresa di tin hopi rabia y cu lo agredi e director, riba cual e Minister a atende nan cu esey si lo hinca nan den hopi problema cu nan trabou!
Sindicato STA ta condena actitud di Vingal
Diego de Cuba a bisa nos awetardi cu pa algun tempo caba tin tension den e departamento aki. E trahadonan ta reclama cu e director a evalua nan sin papia cu nan mes y a manda nan evaluacion (beoordeling) aden na Minister sin a scucha e trahadonan mes prome. Tambe ta sinti un discrepancia den con ta evalua e trahadonan pasobra algun cu ta keda cas hopi cu AO si a haya bon evaluacion y otronan no. STA ta spera cu Minister Andin Bikker por pone atencion na e asunto aki pronto pa evita escalacion y problema na pia di trabou.
Politica den Migracion
For di empleadonan den Migracion Aruba nos a compronde cu politica a infiltra den e departamento aki. Un grupo ta sostene e partido POR y e otro grupo ta fiel na MEP. E dos gruponan ey awor ta confrontando otro pasobra esunnan afilia na MEP lo a prefera pa Rocco Tjon a bira Minister mientras cu esunnan cu POR ta super contento cu nan tin e Minister di Husticia. Ta sinti cu ta e dos gruponan aki awor tin problema cu otro.
E otro banda di medaya
Mester menciona cu e asunto di evaluacion y cu un grupo a cla prome cu e otro, no necesariamente ta cuadra cu berdad. Hecho ta cu tur a keda cla, pero e klas di aña 2005 a haya “straf”. Nan tin un averahe di mas o menos 1 ziektemelding pa siman! Di e 14 empleadonan den e ploeg, 2 so a haya un bon evaluacion y lo haya nan promocion manera mester ta. E demas 12 empleadonan no ta cualifica pa un promocion, por lo menos no manera e otronan. Directiva di Migracion no ta kere cu mester premia esunnan cu ta dal AO constant, pasobra sino pakico ta evalua e trahadonan anto? Ki mensahe lo manda pa esunnan cu si ta haci nan best y ta traha tur dia bay sin dal AO?
Proceso di algun luna caba
E proceso aki no a cuminsa di awo, sino di lunanan pasa, den tempo di Gabinete Mike Eman II. Ex Minister Dowers a cuminsa e proceso cu awor Minister Bikker mester finalisa. E proceso a inclui evaluacion di cada empleado cu nan hefe directo, cu a firma tur e evaluacion di tur empleado, a manda nan pa Departamento di Recurso Humano (DRH) pa reevaluacion y pa hinca den sistema. Awor cu e proceso a finalisa, algun di e empleadonan lo kier canalisa e asunto via politica pa mira si por cambia e evaluacion pa toch logra nan promocion, aunke tin keho riba nan prestacion.
Tendencia di “Bula nan cabes”
Den pasado, bou Gabinete Oduber, e tendencia di kita hefenan di departamentonan di Gobierno a bira popular. E mesun Andin Bikker, e tempo ey cu PDR, a propaganda e tendencia aki contra MEP den campaña di aña 2005. Pero ta nota cu e ultimo lunanan atrobe e tendencia aki ta lanta cabes. No ta sigur si e tin di haber cu politica of cu sindicalismo, pero a pidi cabes di e Director di NV Elmar, di ASTEC, di METEO y awo di MIGRACION. Pa casualidad e sindicato STA ta envolvi den tur e departamentonan of companianan aki. Por corda cu algun tempo atras sindicato SPA tambe a pidi cabes di Dolfi Richardson, te cu despues mayoria Polis a core cu e directiva di SPA por completo tambe.
Minister Andin Bikker no kier duna comentario
Na e reunion nos a acerca Minister Andin Bikker pa su comentario, pero el a keda masha sorprendi cu prensa tambe tabata invita na e reunion. El a bisa di no kier duna comentario ainda pasobra e mester evalua e asunto aki di cerca prome. Ta obvio cu e mandatario ta confrontando bastante reto den su departamentonan, specialmente den Cuerpo Policial Aruba unda tambe tin division pa motibo di politica y sindicato, y awor tambe den Migracion Aruba.
Migracion Aruba ta un departamento nobo
Entrante dia 1 di september 2017, oficialmente Instituto Alarma y Siguridad Aruba (IASA), funda tempo di Minister Rudy Croes, a stop di existi. Na su luga a funda Migracion Aruba, cu Gerald Vingal na cabes. E departamento aki ta atende tur asunto di migracion na aeropuerto y wafnan, mientras cu Warda nos Costa a pasa tambe bou di nan.
Tocante Migracion Aruba
A introduci e ofishi di ambtenaar di Inmigracion dia 19 di maart 1969 bou di Cuerpo Policial di Antias, den e departamento “Sectie Vreemdelingen Politie”. Dia 1 di september 2002 a los e departamento for di Cuerpo di Polis y a inclui den e organisacion nobo DINA (Directie Immigratie en Naturalisatie Aruba). Cuater aña despues na 2006 a elimina DINA y a crea IASA (Instituto Alarma y Siguridad Aruba) unda a aloca Radar 911, Warda nos Costa y Servicio di Inmigracion.
Aunke cu e intencion inicial tabata pa dia 1 di januari 2017 crea un solo instancia, Migracion Aruba cu dos componente, esta “Grenscontrole” conoci como Servicio di Inmigracion na Aeropuerto y na wafnan y “Vreemdelingentoezicht” conoci awendia como Warda nos Costa, toch no a logra keda cla te awor dia 1 di september cu e cambio ta drenta na vigor.
Servicio di Inmigracion ta consisti di mas o menos 60 empleado mientras cu Warda nos Costa ta conta cu mas o menos 17 empleado.
Comments
comments


text:
Gobierno ta trahando riba un ley:
Ningun famia por saca probecho personal
ORANJESTAD (AAN) – Den entrevista cu Matutino DIARIO, Minister Mike de Meza, titular di Finanza, Energia y Empresanan Estatal, a referi na e prome trabaonan di sondeo den nos awanan teritorial cu ya caba a cuminza.
Un compania specializa via di Rapsol ta bezig ta haciendo e investigacionnan den nos awanan teritorial (investigacion demografico tridimensional), y nan tin dos siman activo den esaki y e por tuma di trinta pa cuarenta dia.
Despues lo tuma mas of menos cien binti dia pa haci e analisis y procesa e informacion cu nan haya y analiza esaki door di e geologonan.
E ora ey nan lo informa e resultadonan di esaki na gobierno di Aruba y lo sigui pa scoge cierto areanan pa haci un mapping tridimensional.
E mandatario a compara esaki cu un test medico caminda tin RX y MRI.
Un RX unda cu potretnan ta duna informacion menos detaya pero cu bon indicacion di henter e awanan teritorial di nos Isla tumando e parti pazuid, pabao, pariba y panoord di Aruba cu ta nifica casi 120 kilometer pafo.
E mapping tridimensional por wordo considera mescos cu un MRI, unda cu ta bay mas detaya y fuerte, riba diferente nivel di nos subsuelo di lama y si tin indicacion di reservanan kico probablemente esakinan por ta, y despues, den discusion cu gobierno, lo bay over na boramentonan di prueba, pa wak kico ta e temperatura, presion, e likido si ta petroleo of gas fosil.
Esaki ta un proceso cu ta tuma su tempo, pero nan ta bayendo relativamente lihe cu esaki y riba e nivel di tecnologia mas halto cu ta existi na mundo ta wordo uza pa e investigacion y exploracion aki.
E dignatario a subraya cu ohala e noticianan ta manera e expectativanan di tur experto na e momentonan aki cu ta sumamente positivo, riba e posibilidadnan pa Aruba, no solamente basa riba e informacionnan cu tin di e area di Aruba sino tambe di datonan cu a wordo reprocesa di cabamento di añanan ochenta.
E mandatario a indica cu si acaso tin reservanan depende si ta gas of likido, por tuma algun aña prome cu bay den explotacion y produccion.
Mester sa con profundo e subsuelo ta, di kico e ta consisti si e ta den e area mas, of menos, profundo di nos lama y con grandi e reservanan ta. Pues tin varios factor cu mester tin na consideracion cu e por tarda dos of cinco aña.
E dignatario a subraya cu un bez cu tin prueba cu e reservanan aki ta existi, ya caba e ta algo hopi interesante pa Aruba den su totalidad, y como pais nos mester wak con lihe kier bay na explotacion di e materia prima aki.


text:
ORANJESTAD - Ministerio Publico a tuma nota di e declaracionnan cu señora R. Zecher Enahoro a duna na prensa na Hulanda. Señora Zecher Enahoro a yega di traha como psychiater na Aruba. Procurador-General di Aruba Alexander van Dam no ta reconoce su mes at all den e imagen di Aruba cu ta wordo pinta den e noticianan aki. E ta lamenta profundamente cu NOS y otro medionan di comunicacion na Hulanda no a haci uzo di e regla periodistico di scucha ambos banda di un medaya, prome cu sigui cu publicacion.
E imagen cu señora Zecher Enahoro ta pinta di e situacion Arubiano, ta incorecto y no ta basa riba hechonan. Loke señora Zecher Enahoro ta sugeri, esta, cu fiscalnan di husticia lo tin miedo pa persigui un sospechoso, ta puro nonsense. Tambe e imagen cu Aruba lo ta un destinacion di sex pa turistanan pedofil ta algo cu Ministerio Publico no ta reconoce at all. No ta existi ningun sorto di prueba cu esey lo a pasa of lo ta pasando.
Segun OM, señora Zecher Enahoro a traha na Aruba di 2008 te 2010. Ta berdad cu JZP no tabata bon na ordo den e añanan ey. Tanto Ministerio Publico como Cuerpo Policial di Aruba a haci nan maximo esfuerso den e añanan despues pa traha riba casonan di moralidad y persigui sospechosonan di moralidad.
Generalmente por bisa cu casonan di moralidad hopi biaha ta dificil, pasobra frecuentemente ta trata di casonan one-on-one, den cual e declaracion di e victima ta para liñea recta contra esun di e sospechoso. Esey ta nifica cu mester haci uzo di capacidad grandi di recherche pa, den cuadro di haya sa e berdad, yega na un caso penal cu por wordo persigui. Te aki e reaccion di OM riba e caso.
ORANJESTAD – Pa casa di ex minister Paul Croes, Melony Paesch, tabata un sorpresa cu e mester a presenta dilanti mesa berde diaranson como un sospechoso den caso Ibis. Pa otronan tambe mirando cu e no a wordo menciona prome como sospechoso. Su nomber sinembargo tabata poni riba e rol di Corte pa presenta tambe como sospechoso. Algo cu el a cuestiona severamente den corte diaranson mainta.
ORANJESTAD – “Mi ta para aki cu sentimento mixto. Alivia cu e caso a cuminsa pero alavez desapunta pa e forma con ministerio publico ta trata e caso” tabata e prome palabranan di e ex minister Paul Croes dirigi na e huez cu a trata e regiezitting di caso Ibis awe. Tabata practicamente na final di e caso, cu huez a duna Croes y otro sospechosonan e oportunidad pa dirigi nan mes na e huez. E casa di Croes, Melony Paesch tambe a hiba palabra, pero Giovanni Capriles, no tabatin e necesidad ey. “Mi consenshi ta limpi. Mi ta laga mi abogado haci su trabou”, Capriles a bisa. E otro dos sospechosonan Roque Aparicio y Selma Arends no a hiba palabra.
SAN NICOLAS – CITGO Petroleum Corporation a informa diaranson merdia cu Corte den Prome Instancia na Aruba a kita dos embargo cu e compania ConocoPhillips a laga poni ariba azeta crudo y productonan refina cu ta pertenece na e compania. Awor cu a kita e embargonan e azeta crudo y productonan refina por sigui nan caminda pa nan destinacion original. Siman pasa na Corsou y Bonaire, corte a kita e embargo parcial riba e productonan eynan tambe.
ORANJESTAD – E caso penal Ibis cu ex minister di Aruba Paul Croes como sospechoso principal tabata porta ‘solamente’ un regiezitting diaranson mainta, pero e atencion cu el a hala, tabata grandi. Den e caso aki, unda cu fuera di Croes, a presenta 5 sospechoso, no solamente a pidi pa p.e. tende mas testigo, scucha grabacion di telefon getapt, pero a te hasta pidi pa un di dos regiezitting.
ORANJESTAD – Corte di apelacion a confirma e veredicto diamars den e caso cu FTA a entama contra Island Gaming na februari ultimo Esaki kier men cu Hof a confirma e veredicto di Corte di Prome Instancia (manera cu NoticiaCla a raporta for di aña pasa februari) pues a (bolbe) rechaza e ponencianan di FTA, y tambe di e minister di Labor di e tempo ey Paul Croes y mediador di gobierno Anselmo Pontilius. Esaki kier men cu Island Gaming no mester tuma tur trahador di e compania The Millennium Resource Group NV (TMRG) den servicio y paga nan tur salario atrasa. Hof a conclui cu no tabatin 'transferencia di empresa’ pa diferente motibo. No ta kita afo cu Island Gaming a tuma over gran parti di e trahadornan y a settle cu algun otro, locual pues nan no tabata obliga di hasi. E caso aki a ser hiba como testcase pa FTA pero no a hanja oido ni di Prome Instancia ni di Hof. Por lesa e sentencia AKI.
ORANJESTAD – Diaranson mainta 9’or ex minister Paul Croes tin cu presenta dilanti mesa berde pa responsabiliza su mes pa e 6 cargonan cu e ta wordo acusa di dje den e caso Ibis. E caso di diaranson ta un ‘regiezitting’ unda cu mas bien ta check di tur partido si mester di mas informacion, investigacion y stipula un fecha pa e caso mes tuma lugar. Hunto cu Croes, tin 8 persona mas cu lo mester presenta pa responsabiliza nan mes. E cargonan pa e otro 8 persona ta varia. Corte a reserva 2 dia mas pa trata e demas sospechosonan (entre 25 pa 30) cu ta envolvi den e caso aki. Pa loke ta Croes, no ta conoci si e mes lo presenta of si ta su abogadonan so lo papia na nomber di nan cliente.


text:
ORANJESTAD – E anuncio di e instancia di Nacionan Uni pa refugiado esta ACNUR, pa tur pais cu atende cu Venezolano, reconoce nan como refugiado y atende nan diferente, a gara varios pais como sorpresa, incluyendo Aruba. NoticiaCla a compronde cu gobierno aworaki mester a ‘scramble’ pa un contesta y pa wak con e ta bay atende cu esaki. E portal aki a compronde cu nan a keda inunda cu peticion pa reaccion riba e asunto aki, pero no ta cla ‘ainda’ pa informa publicamente riba esaki. Un peticion na prome minister di e portal aki, ainda no a haya oido tampoco.
PETICION
Tabata e siman aki cu e instancia menciona di NU, esta ACNUR, den un documento di 3 pagina, ta pidi paisnan receptor di Venezolano, pa trata nan di tal forma cu nan no mester wordo manda bek nan pais, reconoce nan como refugiado, y cu ACNUR ta dispuesto pa asisti cu esaki. Tin reglanan internacional cu e paisnan receptor tin cu tene cuenta cune, y conforme esaki, ACNUR ta dispuesto pa asisti den esaki. Tin tratadonan cu mester atene na dje, y tin paisnan cu a firma un acuerdo y otronan no. Pues ta depende unda Aruba ta situa den esaki, cu e lo por actua.
LUGAR
Tabata algun tempo pasa cu prome minister Evelyn Wever a haci un declaracion cu a wordo porta saca for di contexto y a causa un polemica, referente e asunto aki di refugiado. Dado momento e mandatario a bisa cu mirando cu Aruba mes tin su asuntonan cu ta restringie di tuma mas hende, porta ta bon pa e ta un catalisador pa encamina e proceso inicial di tuma e Venezolanonan, pero pasa nan pa otro paisnan cu tin mas lugar pa esaki, manera e.o. Bonaire. E declaracion aki a wordo mal comunica na e mandatario Hulandes encarga cu Reino, esta Raymond Knops, cu a contesta e prome mandatario den un forma cu a sigui cu e polemica. Wever Croes despues a coregi e declaracion y a mustra unda cu e problema di ‘lost in translation’ a bay. Cu e declaracion ultimo di NAcionan Uni, e ta pone Aruba den un situacion (y e otro islanan Bonaire y Corsou) den un situacion ‘interesante’, cu lo tin cu bay wordo atendi cune. Aruba ainda no tin un reaccion mientrastanto riba e asunto aki.
ORANJESTAD— Gobierno di Aruba a dicidi cu ta manda un delegacion di profesional di Aruba pa Venezuela, estado Falcon otro siman pa purba yega na palabracionnan den aspecto di seguridad y documentacion cu mester exigi na momento di importacion. “Si esaki logra, lo por logra habri tambe e frontera y por permiti como excepcion importacion di fruta, berdura y pisca” Prome minister di Aruba Evelyn Wever Croes a declara diabierna. Segun e mandatario, di parti di Venezuela no ta ricibiendo niun cooperacion cu por yega na apertura di e Waf mas lihe. Mientrastanto Wever y coleganan Ruiz y Bikker a reuni cu autoridad riba e tema.
DEN HAAG/ORANJESTAD – E articulo di e corant Hulandes NRC Handelsblad a bira un 'discusion publico' entre e corant y e prome minister di Aruba Evelyn Wever Croes. Ta trata di e articulo unda cu NRC a entrevista Wever riba e situacion di Venezuela. E contenido di e entrevista no a cay den bon tera cerca e prome mandatario. Den un reaccion pa NoticiaCla e siman aki, e mandatario a atende cu por lo menos 3 punto no ta cuadra den e entrevista y cu e la informa e corant. Interesante ta cu e corant a informa NoticiaCla tambe cu e informacion den nos raportahe, (e reaccion di e prome mandatario) no ta cuadra. Basa riba e punto aki, e prome mandatario a manda un contesta pa e corant. Awe mainta mientrastanto e corant a dicidi di emiti un remitido riba e tema y a manda esaki pa e portal aki.
ORANJESTAD – Despues di mas di 15 ora di reunion, parlamento a pasa e cambio di como 13 ley necesario pa por introduci e asina yama ‘crisisheffing’ cu ta drenta na vigor riba 1 di juli pa por aplica e ‘crisisheffing’ na july cu 12 voto pro (MEP, POR, RED) y 9 contra AVP. Ademas a vota pa 3 amienda unda cu amienda 1 di AVP no a pasa (12 contra 9 pro), Amienda # 5 di RED, sostene pa POR y MEP a pasa 12 pro y 9 contra, y amienda # 6 di MEP cu a pasa unanime (21 voto pro).
ORANJESTAD –Dos miembro di fraccion di MEP, Rocco Tjon y Edgard Vrolijk a entrega e concepto di ley cu ta regarda control di financiamento di partidonan politico. Esaki ta un ley cu ta percura cu partidonan politico tin cu responsabiliza nan mes pa loke ta gastonan di partido, sigur ora cu ta financia nan pa loke ta eleccionnan parlamentario. Awor ta keda na presidente di parlamento pa cuminsa e proceso pa trata e ley aki na su momento.
ORANJESTAD – E hecho cu tin un suma poni riba presupuesto 2018 pa e begrotings kamer, no kier men necesariamente cu bo ta exclui CAFT. Asina prome mandatario di Aruba Evelyn Wever Croes a bisa NoticiaCla e siman aki. Tabata siman pasa durante tratamento di presupuesto di Raad van Advies, a nota cu e tabata riba e presupuesto. Pero segun Wever, esaki ta simplemente pasobra e ta poni den programa di gobernacion di gabinete Wever Croes.
ORANJESTAD – Tratamento di ley pa introduci crisisheffing dia 1 di juli 2018 a cuminsa awe mainta den Parlamento. E intencion ta pa e ley pasa awe mes pa asina e ley por keda introduci pa e fecha menciona. E ley mester genera mas fondo pa por cubri e.o. e pago di proyectonan PPP. Como tal e ley ta trata cambio di e destinacion di cierto fondo, y tambe e porcentahe di impuesto manera BBO. Lo aumenta entre otro e BBO/BAZV cu 2.5% na un total di 6% aunke e destinacion ta cambia. Lesa e ley AKI.


text:
Panama ta hub di Air China y Aruba ta hub di COPA:
ORANJESTAD (AAN) – Na e momentonan aki, den e mundo di turismo na Centro America y Panama, nan ta trahando pa atrae e turistanan Chines, pero e no ta parce asina facil.
Actualmente Panama a bira e hub pa vuelonan di Air China y esaki ta habri un posibilidad tambe pa e demas paisnan di Centro y Sudamerica como tambe pa nos region (Caribe) pa tin acceso mas facil pa yega te China, sea como turista of pa haci negoshi, y logicamente pa ricibi ciudadanonan Chines, no solamente como pasaheronan di transito sino como bishitantenan di nos region.
Sinembargo, nos region durante hopi aña a siña conoce y a adapta na e caracteristicanan di e bishitantenan Mericano y Europeo, y algun Asiatico pero no specificamente turistanan Chines. Mas tanto e Chinesnan ta emigra pa lanta negoshi den otro paisnan, pero como viahero nan ta mas conoci na Europa, specialmente Francia.
E turistanan Chines ta explorando tog, nos mercadonan den Caribe: calidad di producto por ehemplo, pasobra tin indicacion cu e viaheronan cu ta haci turismo ta hende cu un poder di compra hopi halto, y ta busca cosnan di calidad hopi halto y diferente na locual nan tin na China.
E ta sona interesante. Kizas nos Oficina di Turismo lo por acerca e mercado Chines ya cu si Panama ta hub di Air China, Aruba ta hub di Copa, pues un combinacion perfecto di transporte aereo cu lo ta interesante pa sa si nos tambe por explora, esta e mercado turistico Chines. (Articulo basa riba informacion publica den CentroAmericaExpress).


text:
Dia mundial di Wetlands
- Details
Ariba 2 di februari di tur aña ta wordo celebra World Wetlands Day. Esaki ta e dia cu Convention on Wetlands a adopta cual ta tuma lugar na aña 1971 na e ciudad Ramsar na Iran, pesey tambe yama Ramsar Convention.
Kico ta un Wetland?
Un wetland ta un area cu tin abundancia di awa, yena cu bida y tambe hopi nutrientenan. E area aki por ta grandi of chikito. Wetland nan ta hopi importante pa varios sorto di bestia y mata. Hopi parha di diferente sorto ta biba den e area nan aki of serca di nan. E parhanan ta usa e wetland nan pa nan busca nan cuminda diariamente. Tambe nan ta usa e lugarnan aki pa sosega y/of pa reproduci. Wetland nan ta hopi schaars rond di mundo, ta pesey cu e parhanan aki cu ta depende di e wetland nan ta hopi vulnerabel. Si e wetland desaparece of bay atras den calidad, e parhanan aki no ta haya un otro lugar pa por sobrebibi facil.
Importancia di Wetland
Wetland nan ta purifica y mantene awa, cu ta yuda na varios parti di mundo pa hendenan por tin cuminda. Wetland nan ta funciona como spons natural contra yobidanan tormentoso y tambe contra secura. Wetland nan ta proteha costanan y rifnan. Wetland nan ta yena cu biodiversidad y nan ta importante pa e retencion di carbon.
Ramsar Convention kico esaki ta?
Pa tur e motibonan aki a bin cu e necesidad pa un conferencia y asina aki a nace tratado di Ramsar cu ta loke nos conoce awe como e Convention on Wetlands, un tratado special pa proteha tur e wetland nan rond di mundo.
Reino Hulandes a firma e tratado aki tambe, pa cual motibo ta haci cu automaticamente nos na Aruba tambe ta cay bow di e tratado aki.
Nos tin Wetland aki na Aruba?
Na Aruba a wordo apunta e area di Spaans Lagoen como un wetland, cual area a wordo reconoci y poni riba e lista di wetlands pa cu e Convention on Wetlands. E area di Spaans Lagoen apunta pa Ramsar tin un superficie di 70 hectara y su coordinaten ta 12º30’N 070º00’W.
Mas informacion di Spaans Lagoen
Pa loke ta trata e habitatnan na e sitio esakinan ta varia y ta inlcui 3 sorto di habitat. E parti mas halto (mas seco) ta encera e saliñanan cu ta captura e awa di yobida di Rooi Frances, Rooi Taki y Rooi Bringamosa. Despues bo ta haya e parti di e mangrovenan (mangelnan) cu ta consisti di e sorto di mangelnan y diferente bestianan manera parhanan di lama y di tera, piscanan y invertebranan. Mas pazuid bo ta haya e parti cu tin awa salo di e lagoen cu por bira poco brak despues di awa cero.
Esfuerzonan diparti Gobierno pa proteha wetland
Nos di Departamento di Naturaleza y Medio Ambiente (DNM) hunto cu otro departamentonan tin como tarea pa zorg pa e wetland aki haya un status legal di un area protehi mescos cu Parke Nacional Arikok. Esaki lo sosode pa medio di nos ley di Conservacion di Naturaleza (Natuurbeschermingsverordening). DNM lo sigi sigur pa apunta y añadi na e lista wetland mas sitionan pa Aruba, entre nan sigur varios area cu ta contene mangelnan y saliñanan.
Competencia International di fotografia
E aña aki e organisacion di Convention on Wetlands tin un campanja di fotografia pa hobenan entre 15 pa 24 aña. Nos di DNM sigur ta wak esaki como algo educativo pa nos hobennan por participa na algo asina. Pa mas informacion por bishita e pagina web aki: http://www.worldwetlandsday.org/photo-contest
Con ABO por yuda?
Dia 1 di februari (diadomingo) tawata tin un actividad cu a encera Mangrove Clean Up den area di Spaans Lagoen. Esaki tawata un iniciativa di studiante Tatiana Becker y cu ayudo di Zaida Everon y otro organizacionan cu a join pa yuda. Esaki a resulta un evento exitoso. E voluntarionan a bini hunto pa e clean up event pa 4 or di atardi asina a haya instruccion pa e procedura y e meta di e cleanup event. Otro organizacionan presente tabata Parke National Arikok, R.E.A.C.T (Ritz-Carlton Environmental Action Conservation Team), AFMAruba.com como nos di Directie Natuur en Milieu. Tambe hopi individual cu a compronde e necesidad di e cleanup a atende en grande. Otro aña pone un meta pa join un causa asina pa proteha parti di nos naturalesa.
Dia 2 di februari ta encurasha comunidad pa para keto y pensa con abo tambe por juda cu e proteccion di Spaans Lagoen y tambe otro sitionan na Aruba cu lo por wordo apunta como wetland. Por busca un articulo y expande conocemento di importancia di wetland. Post esaki riba boso facebook page, comparti esaki cu boso amigonan asina duna un aporte na conocemento di wetland. DNM hunto cu nos comunidad lo sigi traha duro pa Aruba su naturaleza wordo protehi y conserva. Aki por aprecia fotonan cu a ser tuma ariba diadomingo durante di e clean up na Spaan Lagoen.


text:
ORANJESTAD: Diasabra nochi den e Compleho Deportivo Guillermo Prospero Trinidad na Dakota, e ekipo di SV Dakota tabatin un encuentro importante contra SV Nacional. Cu e victoria aki SV Dakota a clasifica automaticamente pa e play-off den semi-final. Sigur ya caba den e prome minuutnan di wega por bisa cu SV Dakota a domina e wega y ya caba na di 30 minuut di e prome tempo tabata dilanti cu e score di 4-0. Prome cu a pasa pa camerin, ex Minister di Salud y Deporte, Dr. Richard Visser hunto cu mr. Glenn Thode (Rector di Universidad di Aruba) a “Hype-Up” e hungadonan di SV Dakota cu algun palabra di motivacion cu sigur a duna un resultado hopi positivo.
Presidente di SV Dakota Harvey Clement a entrega un plakkaat den nomber di henter e organisacion na e hungado Damien Boers y gradiciendo e pa e aña cu e la milita den e ekipo, Boers lo ta saliendo pa Hulanda diasabra awor pa bay biba. Tambe Staf Tecnico encabesa pa Franklin Priest conhuntamente cu David Puriel a duna credito na tur hungado pa e dedicacion y sacrificio durante e prome y di dos buelta y sin laga afo e logro di diasabra anochi, tambe palabranan cu awor e trabou lo sigui cu mas intensidad pa cu play-off.
S.V. Dakota di aki ta cuminsa manda palabranan di invitacion na e bario di Dakota y Tarabana y na tur fiel fanaticonan di Dakota pa yega stadion y apoya e ekipo hoben aki cu ta haciendo un tremendo trabou.
E wega a termina cu e score di 5-2 na fabor di Dakota cu golnan anota pa Jesus Peñate, Owen van der Wijne, Nickenson Paul y Fercand Sophia.


text:
Un di dos candela grandi a tuma luga na Philipsburg, St. Maarten riba diamars, e biaha aki riba e landfill original, resultando cu autoridad ta purbando pa contene esaki, mientras cu nan ta purbando pa contene e candela original cu a cuminsa diadomingo riba e di dos landfill, crea despues di horcan Irma, segun The Daily Herald.
Explosionnan por a wordo scucha ta bin for di e candela nobo, cu rapidamente a converti den un fierno masivo y a plama rapidamente riba e landfill, resultado den miedo cu esaki por bay over den seccionnan di e comunidad.
Prome Minister Leona Romeo-Marlin, a indica den un update laat diamars anochi cu e edificio di administracion di gobierno lo keda cera pa publico awe, diaranson. Seis scol den e area di Philipsburg – Charlotte Brookson Academy (CBA), Oranje School, Ciclo 1 y 2 di Genevieve de Weever School, Sister Borgia School, St. Joseph Primary School y Sundial School – como tambe e universidad di St. Maarten (UM), e Instituto Nacional pa Avancenan Profesional (NIPA), como tambe e campus di Hillside Christian Schools Asha Stevens na Cay Hill a pidi pa keda cera awe. Tur e centronan di cuido den e areanan di Philipsburg y Cay Hill tambe lo keda cera.
Actividadnan recreacional tumando luga na e LB Scott Sports Auditorium riba Walter Nisbeth Road (Pondfill) lo mester wordo cancela of posponi te otro aviso, asina e prome mandatario a indica.
Tres barco crucero cu ta programa pa ta den waf awe, mester a evalua e situacion y a wordo pidi pa uza nan discrecion, sea pa ancra na e puerto di St. Maarten, un comunicado a bisa. The Daily Herald tin di compronde cu e barconan de facto a wordo desvia.
Ministerio di Salud Publico, Desaroyo Social y Labor VSA, ta den contacto cu e St. Maarten Medical Center (SMMC) y nan no a experencia un aumento den pashent cu problemanan respiratorio, e comunicado a bisa.
Romeo-Marlin a bisa cu e di dos candela aki ta wordo atenci pa e departamento di bombero, e Ministerio di vivienda Publico, medio Ambiente, Desaroyo di espacio y Infrastructura VROMI y contratista general di e landfill. “Tur recurso disponibel ta wordo uza pa combati e candela,” el a bisa.
E Conseho di Minister a disculpa na e comunidad di Philipsburg y e areanan den vecindario, como tambe na e otro districtonan afecta pa e huma for di e candelanan riba e landfill.
Romeo-Marlin ta gradici na e first respondernan, trahadonan civil y tur hende “cu a sigui traha y contribui na e pagamento di e dos candelanan grandi aki riba e landfill.”
El a bisa cu un investigacion ta wordo conduci pa autoridadnan relevante pa haya sa kico por a causa ambos candela. “Un di dos candela rib e landfill di Pond Island ta di gran preocupacion pa e gobierno y tin su atencion completo,” el a bisa.


text:
Nos kier introdusí e konsepto di ‘demokrasia ekonómiko’, pasobra awor pa promé biaha (ku nos sa) esaki ta wòrdu papiá den kampaña pa presidensia na Merka. Kiko ta ‘demokrasia ekonómiko’? Wèl, en bes di pone e medionan di produkshon den man di estado (manera e soshalistanan a purba, p.e. na Cuba), bo ta introdusí sistema- i institutonan pa pone nan den man di e siudadano. Awor, den un sosiedat kapitalista ya nan ta den man di e siudadano kaba. Esei ta dèrdat. Pero normalmente nan ta den man di solamente 5% di e poblashon. Demokrasia ekonómiko ta enserá introdukshon di sistema- i institutonan pa perkurá ku un mayoria grandi di e poblashon (digamos un 60 òf 70%) lo atkirí propiedat di un porsentahe haltu di e medionan di produkshon.
Kon haltu e porsentahe aki lo ta presis, ta dependé di vários faktor, pero pa duna un idea, nos por estimá e porsentahe aki tambe na 60 òf 70%. E sistema- i institutonan usá pa logra e transferensia (na un manera legal i pasífiko) di un gran parti di e medionan di produkshon na un mayoria grandi di pueblo ta wòrdu yamá ‘ESOP’ i ‘MUSOP’ (i tin un par otronan tambe). ESOP = Employee Stock Ownership Plan. MUSOP = Mutual Stock Ownership Plan. E plannan aki por funshoná solamente den un sosiedat kapitalista, demokrátiko i liber, manera nos tin aworaki. Pues no tin kestion di kambia nos sistema kapitalista pa un sistema soshalista. Al kontrario. Nos lo splika e ideanan aki poko poko i den mas detaye den futuru edishonnan di ARCO.


text:
BRUSELAS – Aruba y Corsou ta riba e lista ‘gris’ di paisnan cu ta un paraiso pa evasion di impuesto, segun un lista cu Union Europeo a publica diamars. Nan (Aruba y Corsou) tin te otro aña pa adapta leynan di impuesto, pa asina keda elimina di e lista. Por lo menos nan ta cooperando y a priminti pa sea adapta of elimina e ‘existencia di un regimen dañino di impuesto y tin cu haci esaki prome cu fin di 2018. Aparte di esey Union Europeo a publica un lista preto (blacklist) di 17 pais cu no ta cooperando cu esaki, unda cu tin paisnan manera Panama, Barbados y Sur Korea. Na e paisnan aki, e ley di impuesto ta di tal forma cu hende y compania por evadi nan obligacion fiscal. Segun ministernan di finanza di union europeo, nan ta ‘poco dispuesto’ pa yuda combadi evasion di impuesto. Straño ta cu paisnan cu ta conoci pa evasion di impuesto, manera Bahamas y Islanan Cayman, no ta aparece riba e lista preto aki. Fuente Union Europeo/NOS. Mira e lista completo AKI.
CARACAS – Despues cu Instituto Nacional de Aeronáutica Civil (INAC) a suspende e operacion di e aerolinea Venezolano Aserca Airlines na februari ultimo pa falta di seguro pa su flota, e aerolinea a para su operacion definitivo awe. E informacion ta cu despues di 25 aña di operacion, el a entrega su certificaco di explotador di Servicio Publico di Transporte Aereo na INAC.
WASHINGTON – Manera anticipa, presidente Mericano a impone mas sancion contra Venezuela, y a haci esaki un dia despues di e eleccion presidencial Venezolano. E medida impone ta inclui entre otro cu Merca a prohibi Venezuela pa bende su debenan cu Mericanonan pa asina haya poco placa. Esaki ta encera debenan di PDVSA. E ta inclui cualkier transaccion riba cualkier debe na e gobierno Venezolano, of cualkier transferencia di propiedad den cual Venezuela tin 50% of mas di accion aden. E ta bay asina leu cu ta stroba Venezuela di financia su mes usando hasta e subsidiario principal Mericano, Citgo Petroleum Corporation.Pues CITGO p.e. no por bende bonds den mercado, y PDFVSA no por haya ningun prestamo na ningun banco occidental. E medida tabata pa choca e fondonan cu e regimen di Maduro a purba genera door di bende debe cu e gobierno tin, pa por haya placa cash.
CARACAS – Nicolas Maduro a keda re-eligi como presidente di Venezuela diadomingo anochi. Tibisay Lucena, presidente di Conseho Nacional Electoral (CNE) a duna e resultado pa 10:20pm. Segun Lucena, no tabatin incidente pa raporta. “Nos ta pidi pa respeta e resultado electoral” Lucena a cuminsa na bisa cu 92.6% di e votonan conta. Tabatin 20 miyones di votadornan registra di cual Maduro a logra 5.8 miyon. Total di 8.6 miyones di Venezolano a vota di un forma valido cu ta apenas 46% di e total cu a vota. Maduro su contrincante mas cerca tabata Henry Falcon cu a haya 1.8 miyon voto.
NEW YORK/ORANJESTAD – E actriz Mericano Meghan Markle e fin di siman aki a casa cu Principe Harry di Inglatera. Mes momento diripiente video y potret di Markle a cuminsa aparece riba Facebook unda cu e ta manda mensahe pa Aruba. Hopi a kere cu e tabata un ‘stunt’ pa invita Markle pa pasa su luna di miel na Aruba. Pero CEO di oficina di turismo Ronella Tjin-A-Sjoe a confirma pa NoticiaCla den fin di siman cu e relato/video ta real, pero cu ta algo cu a tuma lugar na 2014 y no awor. Ta trata di un evento cu ATA a tene na New York durante un fin di siman deportivo pa e ‘Aruba Super Bar’ unda cu un cantidad di celebridad a bin hunto y papia di Aruba. Un di e artistanan tabata Markle. Awe, e video ey ta mustra su potencial, ya cu e persona mas conoci e fin di siman aki, a haci un ‘mencion’ di Aruba. Wak e video AKI.
WASHINGTON/CARACAS (Reuters) – Merca a impone sancion contra 3 Venezolano y 20 compania pa actividadnan narcotrafico, purbando di pone presion riba presidente Venezolano Nicolas Maduro. Nan lo ta violando e asina yama Foreign Narcotics Kingpin Designation Act (Kingpin Act). Ta trata di Pedro Luis Martin Olivares (Martin), Walter Alexander Del Nogal Marquez (Del Nogal) Y Mario Antonio Rodriguez Espinoza (Rodriguez) cu segun Merca, a asisti, provee financieramente of tecnicamente proviendo producto of servicio den sosten cu traficacion di droga internacional. Ademas a designa 20 compania na (16 na Venezuela y 4 na Panama) cu ta sea opera of controla pa e tres individuonan. “Nos lo nenga oficialnan di e regimen corupto Venezolano aceso na e sistema financiero Mericiano, mientras cu nos ta traha cu partnernan internacional pa sostene e pueblo Venezolano den restora e democracia y prosperidad”. Asina vice presidente Mericano Mike Pence a bisa, for di minister di Finansa Steven Mnuchin.
CARACAS (AP) — E aerolinea Venezolano Santa Bárbara Airlines a anuncia diahuebs ultimo cu nan ta para nan operacion definitivamente, afecta pa un crisis severo financiero cu a obliga nan pa reduci nan destinonan internacional drasticamente.


text:
ORANJESTAD – Corte di apelacion awe a declara e persona sentencia pa e homber Lalo Webb, esta E.J.M. Hereira, liber di tur culpabilidad. Ta trata di e caso cu a tuma lugar dia 19 di maart 2015 na Aruba. Na mei 2017 Corte di prome instancia a sentencia Hereira na 20 aña di prison. Corte di apelacion ta pensa sinembargo, cu no tin suficiente prueba pa por sentencia Hereira.
Corte a analisa e pruebanan riba cual Hereira a keda sentencia na prome instancia, riba un otro merito. E pruebanan ta basa riba prueba di DNA y tres combersacion cu a tap. Tabatin rastro mixto di DNA riba e curpa, y segun e investigacion, tabatin rastro di DNA di e sospechoso tambe. E tres combersacionnan telefonico, haci riba dia di e asesinato, segun investigacion di polis, tabata di e sospechoso. Segun OM y polis, e sospechoso lo a papia cu esun cu a duna ordo di asesinato. Corte di apelacion sinembargo ta mustra cu e reconocemento di voz y e forma con a acumula esaki, no ta di confia. Corte di apelacion a scucha e combersacionnan aki tambe, mescos cu e abogado a haci. E combersacionnan cu supuestamente a tuma lugar cu esun cu a duna orden pa e crimen, como tal no por wordo admiti y usa como prueba. E resto di e combersacion telefonico y e resultadonan di e DNA hunto como tal, ta duna insuficiente prueba pa conclui cu e tabata di e sospechoso (su so of cu complice), cu a comete e asesinato. Tin posibel otro sospechoso envolvi cu e asesinato y no ta descarta cu otronan a asesina e victima. Esey ta cuadra tambe cu e pruebanan forensico, cu ta mustra cu tabatin DNA di un di tres sospechoso riba e curpa di e victima. Y e hecho cu e telefon cu cual e combersacionnan telefonico a tuma lugar, no tabata di e e sospechoso, y a wordo usa pa otro hendenan, ta dificulta e situacion. Ademas tin hopi puntonan cu no tin coclusion, osea riba cual OM por a haci investigacion pero no a haci esaki.
APELACION
E sospechoso tabata den apelacion pa cu su sentencia. OM tin 14 dia pa bringa e caso den casacion den Hoge Raad na Hulanda.
ORANJESTAD – Ex minister di Labor Paul Croes a desmenti diabierna pan NoticiaCla cu e tabata envolvi den e caso sumario recientemente unda cu FTA a demanda e compania Island Gaming recientemente. Den un articulo recien di NoticiaCla, abogado Jeannot de Cuba a relata cu huez a rechaza e demanda di FTA ( y ex Minister Paul Croes y Anselmo Pontilius) . “Esaki no ta corecto. Ningun momento nos tabata den e caso aki” e ex mandatario a bisa. Segun Croes, e caso aki tabata puro entre e dos partido nan ey. “FTA a kere cu nan lo tabatin un case, cual nos no” Croes a finalisa bisando. Cu esaki
ORANJESTAD – Awe mainta Gobernador di Aruba, S.E. Alfonso Boekhoudt a efectua e apertura di e ‘Cas di Seguridad’, osea Veiligheids huis. Segun minister di husticia Andin Bikker, e tabata un dia hopi grandi pasobra cu Cas di Siguridad por yuda problemanan di famia, criminalidad y yuda den molesternan serio riba tereno social. “ Pa logra ayudo, ta rekeri un trabou multidisciplinario entre institutonan social como institutonan hudicial pa forma un Veiligheidshuis un Cas di Siguridad” Bikker a finalisa bisando.
ORANJESTAD - Corte a sera e aña financiero cu un perdida di f 1,503 miyon. Pa un parti hopi importante esaki ta consecuencia di inversionnan necesario den digitalisashon i automatizacion (sistema pa registracion di caso GEAR) di Corte, preparacion di un provision en coneccion cu miembronan di personal cu tabata malo pa largo tempo i dianan di vakantie no-tuma, pa asina keda garantiza continuidad di hurisprudencia i tambe e gastonan adicional debi na horcan Irma na Sint Maarten. Gastonan extra debi na posibilidadnan limita di biahe, organisacion di un conferencia internacional i limpiamento di e archivonan na e oficinanan di Aruba i Corsou tambe a contribui na esaki. Lo acapara e contratempo aki for di Corte su Capital Propio.
ORANJESTAD - Na aña 2017 a entrega un total di 44.067 caso na e Cortenan di Prome Instancia. Na Aruba a drenta 11.427 caso, Corsou 26.105, Sint Maarten 4.499 i BES 2.036. Na 2016 a entrega un total di 37.510 caso, pues, tabatin un cresemento di 17%. Principalmente subida di 24% di casonan penal a atribui na e subida. Na 2017 a procesa 22% mas caso, den comparacion cu 2016. E subida mas substancial (65%) ta den Derecho administrativo (casonan di belasting) na tur oficina. E subida ta consecuencia directo di e e cantidad di casonan pa aña na e diferente oficinanan.
ORANJESTAD – Pa casa di ex minister Paul Croes, Melony Paesch, tabata un sorpresa cu e mester a presenta dilanti mesa berde diaranson como un sospechoso den caso Ibis. Pa otronan tambe mirando cu e no a wordo menciona prome como sospechoso. Su nomber sinembargo tabata poni riba e rol di Corte pa presenta tambe como sospechoso. Algo cu el a cuestiona severamente den corte diaranson mainta.
ORANJESTAD – “Mi ta para aki cu sentimento mixto. Alivia cu e caso a cuminsa pero alavez desapunta pa e forma con ministerio publico ta trata e caso” tabata e prome palabranan di e ex minister Paul Croes dirigi na e huez cu a trata e regiezitting di caso Ibis awe. Tabata practicamente na final di e caso, cu huez a duna Croes y otro sospechosonan e oportunidad pa dirigi nan mes na e huez. E casa di Croes, Melony Paesch tambe a hiba palabra, pero Giovanni Capriles, no tabatin e necesidad ey. “Mi consenshi ta limpi. Mi ta laga mi abogado haci su trabou”, Capriles a bisa. E otro dos sospechosonan Roque Aparicio y Selma Arends no a hiba palabra.


text:
U.P.P.:Director di Refineria di Aruba den tono arogante ta haci mofa di instancia- y politiconan,
Director di Refineria di Aruba den tono arogante ta haci mofa di instancia- y politiconan, mientras ta keda hunga populista cu e “blender” na San Nicolas.
Dia 9 di maart ultimo UPP a saca un comunicado di prensa relaciona cu cierto aspecto di e contrato firma entre Gobierno di Aruba y PDVSA/CITGO. Nos a mustra cu den e contrato, cu ciegamente 20 parlamentario a bay di acuerdo, ta duna PDVSA/Citgo e prerogativa pa duna ken cu e kier trabou, for di unda cu e kier, cu e salario cu e kier y paga e trahador na e pais cu kier. Sin kita afor cu e por kita hende for di trabou na su santo antoho.
Tempo cu a negocia e contracto cu Coastal esaki a bai den un forma transparente y diligente. E tempo ey nos yuinan di tera a haya e oportunidad di por a haya trabou cu un bon pago y nan no mester a pasa den e situacion na unda e compania Coastal por a "hire & fire" na nan antoho manera ta e caso awor aki. E tempo ey tampoco tabata tin tanto incertidumbre y badabada manera ta e caso awor. Pero nos por mira cu gobierno y algun parlamentarionan keto bay ta sali pa defende Citgo y e bendita contrato. Mientras cu ta sali noticia cu no tin full confianza mas den loke a keda acorda pa apertura di e blender, nos por scucha cu e director di compania Refineria di Aruba ta sali defende Citgo, bagatelisando tanto instancianan manera Banco Central y incluso parlamentarionan di pais Aruba, bisando cu nan mester stop di specula y basa loke nan ta bisa, riba hecho. Esta loke e ta bisanan. Ningun documento ta wordo entrega pa substancia loke e director ta bisa y lo no entrega ningun documentonan tampoco pasobra toch ningun hende ta compronde . Un arogancia espectacular.
Enbes cu nos a spera cu nos parlamentarionan por a duna e claridad necesario, nos ta haya parlamentario di mesun partido ta diferencia di opinion. Esta cu uno ta bisa di tin duda den loke ta e situacion di e refineria aki na Aruba y e probabilidad di su exito, y di otro banda nos ta haya un otro cu ta sali totalmente na defensa di Citgo, a base di loke su amigonan Venezolano a bis'e of confi'e. E parlamentario ta bay hasta asina lew di fulmina contra tur esnan cu lo ta contra di Citgo. E parlamentario sinembargo ta ignora e hecho cu no ta di awor cu tin instancianan of otro expertonan a duna nan opinionnan riba e cifranan dudoso cu a wordo presenta. Manera UPP por a compronde tin otro situacionnan cu a empeora y haci cu a bira dificil pa haya placa pa por start e “blender” na San Nicolas.
E mesun parlamentario cu ta trankilo di dje pa e noticia cu e tin di Venezuela, ta bisa cu e ta haci esaki pa e tantisimo empleadonan di Aruba cu mester haya trabou den e refineria. Pero e tempo ey UPP a cita partinan di contrato cu nos a logra haya y cu ta bisa cu Citgo of su companianan contrata por dicidi unilateralmente di tuma hende di afo, apesar cu tin Arubiano pa haci e trabou y gobierno ta OBLIGA di permiti nan haci esaki. Pa ser exacto articulo 9.4 y articulo 12.2(b)(iv) di e contracto aproba dor di 20 parlamentario.
E consecuencia di e “wurg contract” devastador aki ta cu nos hobennan Arubiano no tin e oportunidad tampoco pa haya un trabou decente y cu un bon salario den e compania aki. Pregunta ta dicon tin minister y parlamentarionan ainda ta defende esaki cu alma y cuerpo? Tin algo ey bou mas cu e derecho di trahadornan Arubiano, cu pa colmo no tin garantia pa tuma nan na trabou, dor di contrato negosha dor di gobierno y acepta dor di 20 parlamentario? Den partidonan di oposicion den Parlamento nos por mira tambe e ambivalencia aki, ora cu un ta critico riba e contrato of e situacion di e refineria, mientras cu tin otronan cu ta sostene esaki ciegamente.
UPP desde 2013 a boga pa un otro tipo di industria riba e tereno di refineria. Na 2015 nos a bisa cu lo por biba cu un reapertura di e refineria, pero mas bien como un forma pa nos yuda mitiga e peso riba e lomba di pueblo pa e desastre financiero cu gobierno di Mike Eman a hinca nos pueblo aden. Pero esaki no a nifica tampoco cu mester a vota pa vota na fabor di e proyecto, anto awor bin grita cu kier defende e cuponan di trabou pa Arubianonan. Mescos tambe cu nos por scucha un parlamentario papia cu mester bin cu un ley ambiental, mientras cu den contrato di Citgo tin para cu Aruba no por impone ningun tipo di regla of ley ambiental riba Citgo, ya cu esaki por ta motibo pa e bandona Aruba y haciendo uzo di su derecho riba garantia.
Remarkabel den e declaracion di sr. Koolman ta, cu nos por a constata un fenomeno nobo den mundo di negoshi. Ta exonera Valero di tur cos, ta firma y acorda cu Citgo un contracto fenomenal y lucrativo y pa despues bay determina e balor, pa mira si por haya e fondonan necesario pa "refurbish" e ex-refineria aki? Ta ken ta cumpra algo y despues ta bai determina su balor? Who is fooling who?
Ta p'esey Nelson English no tabata mag di ta den e grupo, pasobra e si lo a mustra cu e deal ta uno cu al final lo horca nos pueblo? Kico ta pasa si bin resulta cu e balor ta hopi abou? Den e caso ey ta ken lo mester bai furni e placa pa e trabow pa pone e "blender" funciona? Si no haya financiamento, ata Aruba cu un cantidad di hero bieuw y sin e "blender". E amigonan di Venezuela lo bin yuda e ora ey?
Ni cuanto e ministernan, parlamentarionan, e director y Citgo trata di defende e contract estrangulante aki, nos mester constata cu ta algun hende individual na Aruba y un gobierno marxista lo bai benificia di e deal desastroso aki. Tanto gobierno di Aruba, como nos Parlamento definitivamente a faya barbaramente den esaki
19 di mei 2017
Booshi Wever
Lider UPP
Brazil 163


text:
Durante un bishita di trabao na Ciudad de Mexico e director interino di e Agencia Antidroga di Estadonan Uni (DEA), Robert W. Patterson, a bisa cu e muraya na frontera no lo termina cu e problema di narcotrafico pasobra “e cartelnan ta ingenioso y lo sigui busca manera”, pero ta di acuerdo cu e ta forma parti di un esfuerso cu ta bale la pena.
“Ta miho pa tin algo na luga di tin nada”, Patterson a bisa den conferencia di prensa, pero el a sigura cu e muraya no lo ta suficiente pa desmantela e gruponan criminal. E strategia, di acuerdo cu e funcionario Mericano, ta consisti di persigui tur integrante di e gruponan di narcotrafico y no e lidernan so. “Nan ta obhetivo importante, pero e realidad ta cu remove e individuo ey ta laga un bashi, y despues bo ta mira e violencia cu e ta trece cu esaki”, el a menciona.
Patterson a sigura cu gobierno Mericano sa cu tin un problema den demanda di droga y pa combati esey, Merca ta enfoca riba tres aspecto. E prome ta consisti di inverti den educacion pa reduci e demanda di narcotico. E di dos ta continua cu e apoyo di polis y militar pa siguridad y aresto di e delincuentenan y, manera el a indica den e di tres punto, disminui e suministro di droga.
Encuanto intercambio di informacion entre ambos nacion pa combati e gruponan criminal, Patterson a menciona cu ‘mester hacie 100% y di manera reciproco’, y a sigura cu e cooperacion cu Mexico ta solido.
El a añadi cu no ta importa unda ta detene e delincuentenan, pasobra tin tambe paisnan Europeo cu ta busca con pa caba cu narcotrafico. “Awor nos ta comparti evidencia, y loke nos ta trata di haci ta saca placa di nan”, el a indica.
Riba pregunta encuanto funcionarionan Mexicano deteni pa corupcion, desvio di recurso y actividad ilicito, Pattersona responde cu esakinan ta pio cu e criminalnan mes, y cu si nan caso yega corte Mericano, nan lo ser husga pa ley.
“E personanan den puesto publico di confiansa y cu ta viola esaki ta hopi pio cu e propio delincuentenan, pasobra nos ciudadanonan mester por confia den e sistema.”


text:
Santa Cruz – Diahuebs atardi polis a bay dilanti Fayang Supermarket, caminda cu algo a pasa relaciona cu un cellular.
Polis a bay papia cu 3 homber cu a haya un cellular
Loke a sosode tawata cu, un persona lo a lubida su cellular y tres homber cu tawata ey lo a pasa mas pe.
E personanan aki lo a bay pone e cellular den nan auto.
Polis a acerca e tres hombernan aki, y berdad nan bisa polis cu nan a haya e cellular.
Y cu nan lo tawata di bay pasa warda di polis pa entrega esaki.
Polis a tuma e cellular over di nan y a contact e doño cu lo a keda di pasa warda buske.


text:
Fracaso di gobierno local y di supervision
Un noticia cu nos por a anticipa pa algun tempo caba, pero ora e yega e ta manera un sorpresa ainda. Hulanda a tuma rienda di e administracion di e isla St. Eustatius, despues cu un delegacion di dos persona, un di nan nos anterior gobernador Refunjol, a investiga y evalua henter e situacion na e isla. Loke a aparece den prensa, principalmente na Hulanda, ta duna un impresion di un gobernacion local cu a pega completamente. Desorden, falta di respet pa ley, un caos financiero, y principalmente un negligencia grandi pa e tareanan di mantene e servicionan publico na nivel.
Remarcabel ta cu na Hulanda e reaccion ta trankilo, cu e pregunta mas crucial: ki dia e isla por asumi su gobernacion atrobe? E pregunta ta mustra cu ainda na Den Haag nan no ta comprende e problema. No ta cuestion di tuma over pa algun tempo, introduci atrobe un administracion publico nobo, pone tur cos na nan luga, y despues? Duna nan tur e tarea grandi ey atrobe? Aparentemente na Den Haag e poco ambtenaarnan cu ta comprende e materia no ta logra convence e ministronan di kico ta trata aki. Y esey ta di comprende, pasobra nos mes bibando riba un teritorio insular chikito hopi biaha ta kere cu nos ta capaz pa haci tur cos, mientras di baina nos ta logra cubri tur cos cu un pais mester atende. Anto nos ta den otro categoria di tamaño cu St. Eustatius!
Djis compara: St. Eustatius tin algo menos cu 30 kilometro cuadra; tamaño di Parke Arikok, bo por bisa. E teritorio ta conta cu mas o menos 3200 habitante na e momento aki. Djis pa duna un comparacion: Aruba ta como 35 biaha mas grandi den poblacion cu St. Eustatius. Hasta un isla manera St. Maarten, di cual hopi biaha ta bisa cu nan ta demasiado chikito pa maneha un gobierno autonomo, tin un poblacion di 10 biaha mas grandi cu St. Eustatius. Anto e Parke Arikok aki mester atende tur tarea cu un teritorio riba su mes mester atende? Ken por kere cu un teritorio asina chikito por handle tur tarea di duana, inmigracion, administracion financiero, enseñansa, registro civil, etc.? Fuera di esey atende compania grandi cu tin facilidad di transshipment di crudo ey, cu tur tarea di supervision y imponiendo di cumplimento di ley cu esaki ta encera? Bo por imagina bo cu regularmente ta keha di e presencia di ilegal na e isla. Cos di hari pasobra esun cu a cana rond na Parke Arikok, no sorry St. Eustatius, mester por imagina su mes cu si bo tin ilegal ta pasobra bo mes tin gana, pasobra no tin luga di sconde riba e isla. Tres mil hende ta duna e posibilidad di conoce practicamente tur cas, y tur hende personalmente.
E problema di e gobernacion autonomo no ta si nan por o no por tin nan mes gobierno local, pero mas bien kico e gobierno local ta capaz di haci y kico no. Y den e caso aki loke por ta masha limita. Y e siguiente pregunta ta anto, si tin hopi cos cu e isla mes no por maneha, ken mester hacie anto? Den tempo colonial y despues den e Antias di seis, y despues di cinco, hopi di e supervision y suministro di empleado publico tabata bin di e nivel di gobierno central, cu tabatin su departamentonan na cada isla. Tabatin polis di Aruba cu tabata traha na e islanan chikito aki, banda di otro ambtenaar cu otro responsabilidad. Y ta aki e fayo grandi di e cambio na 2010 ta, cu a duna e isla chikito aki asina hopi asunto pa nan mes atende, cu esaki necesariamente mester a bay robes. Un anecdota di e problema di escala: e comerciantenan na Saba y St. Maarten tabata kier nan mes Camara di Comercio, cu nan mes registro di negoshi (handelsregister). Riba pregunta di un critico ta pa cuanto empresa nan kier pasa den tur e molester di mantene e registro, mientras tabata mas facil pa mantene e registro na St. Maarten den cual tur cos di den pasado tabata registra caba, nan no a gusta e comentario: nan tin e sagrado derecho di ta riba nan mes…
E miedo di Hulanda pa nan yama nan pa colonial of neocolonial ta asina grandi cu nan no tabata dispuesto di tuma rienda unda tabata mester, di cuminsamento caba, pasobra e isla chikito lo no a logra. Y awor, despues di tur cos, e intervencion mester a sucede di tur manera. Y por ripara di biaha cu na Hulanda ta trata e asunto manera un cos di cual mester deshaci mas pronto posibel. Cu e consecuencia cu aki poco aña nan ta back to square one atrobe. Y tin un ultimo aspecto tristo den e asunto aki. Hulanda a tuma e islanan aki cu e compromiso di percura pa nan desaroyo socioeconomico. Pero nan a duna e dictadornan chikito tur oportunidad di neglisha nan obligacionnan cu nan hendenan. Esey ta indica no solamente falend zelfbestuur (mal gobernacion) pero den mesun rosea falend toezicht (mal supervision) riba e gobernacion local. Pero cu esey nos na Aruba mes tin nos experiencia tambe.


text:
Washington – Diaranson mainta polis ta wordo avisa di persona masculino canando sin t-shirt y cu un cuchiu den man.
Esaki tawata altura di banco na Noord, e homber tawata bayendo direccion Washington.
Polisnan na e descripcion tawata sa mas o menos unda pa busca. E agentenan a bay un adres na Washington, caminda un conoci di nan ta biba y berdad tawata e persona ey.
Nan a papia cune y splike pa e comporta su mes y si e no haci esey, nan bolbe e lo wordo deteni. E homber aki di fam Perez ta constantemente den problema cu husticia.


text:
ORANJESTAD – Na April ultimo Michael Kuiper y Hyram Rodriguez a bringa na Aruba den RFC2 ambos a perde. Awor nan ta back...
DETROIT – E ta confirma, Gregory Milliard y Muhammad Abdullah parti number dos ta official! Gregory Milliard otro anja lo viaha pa...
DETROIT – Un pelea cu a priminti hopi accion, un “standup fight” entre un boxeador y un “muay thai fighter”, Gregory Milliard a...
DETROIT – Tur cos ta cla pa majan anochi ora cu Gregory Milliard drenta octagon pa asina defende su faha di TXC...
ORANJESTAD – Redemption Fighting Championship den su di dos edicion tawata un exito rotundo, fanaticonan di MMA a bin engrandi pa presencia...
ORANJESTAD – General Manager di RIU Antillas Sr. Juan Blanco a presenta pa asina duna bon bini na e fighter nan di...
ORANJESTAD – Na 2009 e tawata den nos prome edicion di e Sports Zone Aruba magazine, awo mas di 10 anja den e...
ORANJESTAD – RFC Aruba conhuntamente cu Sports Zone Aruba ta hiba abo ring side pa e Main event di Redemption Fighting Championship....
ORANJESTAD – Awetardi a jega Aruba e MMA International Hyram Rodriguez for di madre patria Hulanda unda e ta residencia. Hunto cune...
ORANJESTAD – Gregory Milliard tawata bon conoci den e deporte di baseball na unda e la firma cu e organizacion di Baltimore...


text:
Parke Nashonal di Sint Kristòfel
Parke nashonal di Sint Kristòfel (en: Saint Christoffel Nashonal Park, ul: Christoffelpark) ta e parke nashonal mas grandi di Kòrsou. E ta keda 40 minüt for di e kapital di Willemstad riba e kaya di bai Westpunt
Parke Nashonal Sint Kristòfel ta e parke natural mas grandi di Kòrsou. Parke Kristòf a habri pa públiko na 1978 komo parke nashonal. Aktualmente e maneho di e area ta den man di Fundashon CARMABI, aunke ku Gobièrnu di Kòrsou ta doño di e terenonan di kual e parke ta konsistí.
Historia[editá | editá fuente]
Na 1969 gobiernu di Kòrsou a kumpra e plantashinan di Savonet, Zorgvliet anto Sheteseru, ku tabata 1270 hektare grandi, inkluiendo e Seru Kristòfel, anto a kombertié den un area di reserva natural. Pero hende a kritiká e desishon di gobiernu pa traha un antena di komunikashon riba Seru Gracia banda di Seru Kristòfel aunke e gobiernu di e tempu ei a bisa ku daño na naturalesa lo ta minimal.


text:
‘Papiamentu den era digital’
E konferensha Papiamentu den era digital tabata tin un programashon interesante i variá kaminda eksperto nan a trese tema nan interesante tokante papiamentu. Aki bou por haña un bista di e programashon di 31 òktober 2015.
Programa
Oradornan mainta: Komunidat di abla Papiamentu
9.00 – 9.15: Apertura i introdukshon: Diputado Benito Dirksz (Boneiru)
9.20 – 9.50: Ruben Severina (Hulanda): Papiamentu den konteksto hulandes i europeo
9.55- 10.25: Ramon Todd Dandaré (Aruba): Aspekto verbal den Papiamentu
* Momentu interaktivo plenario *
11.30 – 12.00: Sedney Marten (Boneiru): Status di Papiamentu na Boneiru, koperashon
den islanan ABC
* Pousa + lùnch *
Oradornan mèrdia: Papiamentu den era digital
14.00 – 14.20: Ace Suares: Papiamentu den era digital
14.20 – 14.50: Rendel Rosalia i Marta Dijkhoff: un ‘locale’ pa Papiamentu
14.55 – 15.25: Manuel Ortega (Spaña): Kreashon di un spèlchèk pa Firefox
15.30 – 15.50: Marta Dijkhoff: Gramátika i formashon di palabra na islanan ABC: un lenga?
* Momentu interaktivo den grupo *
16.55 Klousura i bríndis


text:
Bo dilanti bo tin e programa di gobernashon di Boneiru pa e periodo 2016 – 2019.
E programa di gobernashon a keda realisá ku koperashon di diferente gremio den nos komunidat. Esaki ta un di e ingredientenan di mas importante pa krea apoyo i un programa eksitoso. Ela keda kompilá ku i pa e komunidat Boneriano den su totalidat. Ta di importansia ku for di e promé kuminsamentu e komunidat sa kiko ta e intenshonnan di maneho di Kolegio Ehekutivo pa asina tur hende por sigui nan krítikamente tambe. Konsientemente Kolegio Ehekutivo ta asumí un posishon vulnerabel ku e meta pa engrandesé e partisipashon di tur sektor di nos komunidat den e maneho gubernamental.
Kolegio Ehekutivo ta di opinion ku e dunamentu di kuenta na Konseho Insular i komunidat tokante su akshonnan mester ta un kustumber evidente den un demokrasia habrí manera esun di nos. Pa e motibu aki e programa di gobernashon ta alabes un instrumento di guia i kòntròl.
E echo ku Kolegio Ehekutivo no a warda e 100 dia kustumbrá pa presentá e programa di gobernashon aki na Konseho Insular i komunidat, ta suprayá e importansia ku KE ta duna na gobernashon transparente i enbolbimentu di nos komunidat.
E programa di gobernashon ta sali for di e punto di bista di un identidat propio i e orguyo di e Boneriano. E Boneriano ku ta konsiente di su propio potensial i ku ta realisá ku su posibilidatnan pa loke ta trata desaroyo i kresementu avansá ta sin límite, netamente pa motibu di su karakter propio huntu ku su kultura i norma- i balornan propio. E Boneriano ku ta orguyoso di su propio historia, su struktura multikultural i su poblashon eksepshonal.
Huntu ku e Boneriano orguyoso aki nos Kolegio Ehekutivo ta deseá di konstruí un futuro sólido pa Boneiru.


text:
Multitut Máquina
Bèn Gorlick i John Elly di robes pa e Blockstream grupo di desarrolladores bai traha su mes proyekto di e sentralisá grupo riba e nubia Multitut Máquina. Gorlick ta izrahias tékniko, i Tilly ta e kabes di e arkitektura e sistema.
Di desarrolladores ta kere, ku e sistema di comportacion di nubia sufisiente ajos, e Kantidat di Máquina ofresé un soluciona blockchain. E digitalisacion di grupo riba e nubia hasi e proseso di kreashon di splicacion di kualke bloqueador mas rápido i mas barata: “Kosnan ku nos ta trahando na cambia e regla desde e software ta krea i den funshonamentu,” Gorlick a bisa den un combersacion ku Coins.
E proyekto amplia riba lorá empeñonan e ta riba lista di Fortin 500 empeñonan, manera GA i e Himno. Na e momento, di desarrolladores ta prueba e sistema di e splicacion pa bloqueo di Tiru.
Manera un ex miembro di Blockstream, Bèn Gulik wak e problema ku e hasi pa’c ta duru ta uza blockchains mashinnan pa krea mas produktonan pasado riba nan. Representá e prinsipio di e nobo system, e kita un splicacion di kalènder. Normalmente ta construi riba un plataforma di e nubia manera Google òf Nubia di Amazona Ib Service. Sinembargo, kada biaha ku tin un salario ta activo, ta tene un kua e eskolar. Gorlick ta kere, ku e sistema ta un “garganta di bòter”, ta ku ta karga e haltu kosto.
Di eficiencia di e Poblashon di e Máquina e instrukshonnan na e hasi pa kualke aktividat di salario ta dividí den hopi banda i, abou, bedragen di reda na disposishon, kada un di nan ta involukrá den tratamentu. Asina, e splicacion ta inicia i ta ehekutá e program, e usuario no ta mará na un profesor..
E, e usuario di e splicacion ta kapas di risibí un pago pa e landamentu e programa di tur e tipo di positivo: e coordinador portier, di smartphone i inclui positivo “Internet di e kosnan”. E grupo utilidat e idea di un “fuerte di e federashon”, e Gorlick i Elly krea Blockstream. Garantisá ku nos ta ehekutá e kódigo direktamente.
Na e tempu ei, futuro Multitut grandi Máquina bida na desarrolladores di splicacion no tin necesidad sa di e programanan: Multitut grandi App Studia pèrmití krea splicacion aterisando di video di e interfaz di e caracter teritorio i tabata asina gota.
“Di skritura di mart kue trosementu atraso. Nos ku ta kita e barera”, Bèn Gorlick kere.
Asina, pa krea start kontrato di Tiru mei no, e konosementu di e idioma di programa Codes. I den futuro di servisio di aporte na otro languages di programanan, included siensia ta Tumando di boton.
Autor: Richard Beernan
7 Mihó Blockchain Di Desaroyo Di Informacion, Kurso i Fortificacion


text:
Roberto Rincon y Abraham Shiera a declara nan mes culpabel den Corte na Merca di a soborna funcionarionan di e compania petrolero estatal di Venezuela. Fiscal hefe di Venezuela, Tarek William Saab, a bisa cu su oficina ta den proceso di solicita extradicion di e dos empresarionan Venezolano, cu ta programa pa ta sentencia na Texas, Merca, pa opera un plan extenso di soborno.
A detene Roberto Rincon y Abraham Shiera na Merca na 2015 y nan a declara nan mes culpabel di a soborna funcionarionan di PDVSA pa sigura contractonan lucrativo.
Na 2016, PDVSA a tuma nota cu e tabata un “victima di fraude” y su brasa di adkisicionnan a solicita pa Corte ordena Rincon y Shiera paga bek e compania pa perdidanan financiero cu ta acumula na “US$600 miyon”.
SAAB a bay mas leu diabierna, bisando cu e empresarionan tabata responsabel di un plan cu nan a malversa 1,16 mil miyon di dollar di e compania petrolero estatal.
“Ambos ciudadano mester ta aki y e oficina di fiscal di estado lo cuminsa cu e tramitenan pa nan ta na ordo di husticia Venezolano, manera cu mester ta,” Saab a bisa.
Su oficina tambe ta buscando activamente otro 12 persona, ya cu e gobierno Venezolano a priminti di tuma medidanan energico contra di corupcion. Presidente Venezolano, Nicolas Maduro, a bisa cu su Gobierno tambe ta persigui e “mafianan financiero.” Durante un conferencia di prensa siman pasa, el a bisa cu autoridadnan a detene 250 funcionario y empleado di e banco cu a desvia miyones di Bolivar Venezolano, e moneda nacional.
Dianan prome cu su anuncio, funcionarionan di Gobierno, a descubri un operacion ilegal di ectraccion di moneda cu ta yama “Manos de Papel,” cu supuestamente ta ataca e economia Venezolano atrabes di e transferencia ilicito di divisa di Venezuela p’afo di e pais, principalmente pa Colombia.
Vice presidente Venezolano, Tarek El Aissami, a anuncia cu a blokia 1133 cuenta, principalmente di e banco Banesco, pa iregularidad den transaccionnan revela pa e investigacion “Manos de Papel”, riba dia 3 di Mei ultimo.


text:
Seroe Blanco – Diaranson marduga den careda di 2:30 polis ta bay un cas situa na Seroe Blanco, eynan un nieto lo a yega cas di su wela completamente bruha y tawata haci hopi fastioso.
Segun nos a compronde e hoben aki di 20aña lo ta usa droga y ta mezcla esaki cu alcohol, caminda e resultado final ta sumamente negativo ariba dje.
E diaranson marduga aki esey a pasa, normalmente segun un familiar na e cas e ta trankil y ta yega eynan sin niun problema.
Pero e biaha aki mester a yama polis pe, mirando con e tawata hopi agresivo y lo por te hasta haci un persona daño. Na yegada di polis un omo segun nos tin entendi tawata tin e wanta.
Polis na nan turno mester a lucha un rato cune, pa por a domine. Mientras e tawata papia puro palabranan insolente, den direccion di e agentenan y su famia mes.
Ela wordo hiba warda di Shaba, caminda e lo a keda encarcela pa e bin bij. E hoben aki mas cu claro mester ayuda social, nan ta un peliger pa sociedad.
No mester lubida, e caso lamentabel cu a sosode na Moko, caminda un familiar hoben a yega cas y a maltrata un dama famia di edad, caminda cu e ta fayece debi na e golpinan nan fuerte ricibi.